title: Troizen

text: Peloponnesolaissodassa Troizen oli ensin Ateenan ja sitten Spartan puolella. Kaupunki kukoisti erityisesti roomalaisella ajalla. Troizenin alueeseen kuuluivat myös Hydran ja Kalaureian (nykyinen Póros) saaret. Troizenilaiset perustivat Halikarnassoksen siirtokunnakseen.


title: Troizen

text: Bysanttilaisella ajalla asutus sai nimen "Damalas". Kaupungin arkeologiset kaivaukset alkoivat 1890–1899. Niitä ovat suorittaneet ranskalaiset arkeologit.


title: Troizen

text: Kaupungissa oli akropolis eli linnavuori, joka oli suojattu muurilla. Alakaupunki levittäytyi tasangolle sen pohjoispuolelle. Sen muuri rakennettiin vasta 200-luvulla eaa. Osa linnoitusrakennelmista on näkyvissä. Kaupungissa oli muun muassa Hippolytokselle, Athenelle, Artemiille, Asklepiokselle, Afrodite Akraialle ja Isikselle omistetut temppelit. Hippolytoksen temppeli oli rakennettu 300-luvulla eaa. ja sen koko oli noin 10 x 12 metriä. Hippolytokselle oli omistettu myös gymnasion ja stadion. Kaupungissa oli myös Asklepieion eli Asklepiokselle omistettu kulttipaikka, johon kuului muun muassa propylon, temppeli ja monumentaalilähde.


title: Pauli Saastamoinen

text: Pauli Saastamoinen on suomalainen äänilevyjen masteroija, joka on työskennellyt Finnvoxin masteroinnissa vuodesta 1989. Hän on masteroinut uransa aikana yli 1 400 albumia.


title: Pauli Saastamoinen

text: Saastamoisen käytössä on vuonna 1999 rakennettu Finnvoxin G-studio.


title: Tamaryokucha

text: Tamaryokucha (), on japanilainen vihreän teen luokka. Teen nimi johtuu japanin sanoista "tama" 'rullattu', "ryoku" ’vihreä’ ja "cha" ’tee’. Japanilaisen teen tuotannosta noin 4,7 prosenttia on tamaryokuchaa. Toinen lähde arvioi osuuden olevan noin 3 prosenttia.


title: Tamaryokucha

text:
Käsite tamaryokucha sisältää kaksi toisistaan poikkeavaa teetyyppiä.
Tee haudutetaan senchan tapaan. Joillekin tee-erille on suositeltu esimerkiksi veden lämpötilaa 75–80 °C, haudutusaika noin 1 minuutti. Arvostettu ranskalainen teetalo Mariage Frères suosittelee myymälleen tamaryokuchalle kolmen minuutin haudutusta 70-asteisesta vettä käyttäen.


title: Tamaryokucha

text: Hyvälaatuisen tamaryokuchan aromia luonnehditaan esimerkiksi makeahkon kukkaiseksi, ja juomasta saattaa erottaa hennon pähkinäisen sävyn. Halvemmissa tee-erissä maku on kirpeämpi.


title: Wolfheart

text: Wolfheart on suomalainen vuonna 2013 perustettu melodinen death metal -yhtye. Yhtyeen laulaja Tuomas Saukkonen oli myös melodista death metalia soittaneen Before the Dawn -yhtyeen perustaja ja laulaja-kitaristi. Vuonna 2014 Wolfheart solmi levytyssopimuksen Spinefarm Recordsin kanssa.


title: Elis Sulkanen

text: Elis Sulkanen ("Edi Sulo", 24. syyskuuta 1887 Pyhämaa – 27. maaliskuuta 1963 Lake Worth) oli amerikansuomalainen toimittaja ja vasemmistoaktivisti.


title: Elis Sulkanen

text: Kalastajan perheeseen syntynyt Sulkanen kävi kansakoulun ja muutti Yhdysvaltoihin vuonna 1906. Hän asui Kanadassa vuosina 1916–1919. Sulkanen työskenteli amerikansuomalaisten työväenlehtien "Työmiehen", "Sosialistin" ja "Toverin" toimittajana sekä kommunistisen "Eteenpäin"-lehden päätoimittajana vuosina 1921–1925.


title: Elis Sulkanen

text: Sulkanen erotettiin Yhdysvaltain kommunistisesta puolueesta vuonna 1928, minkä jälkeen hän liittyi entisen ideologisen vihollisensa "Raivaajan" toimituskuntaan. "Raivaajan" toimittajana Sulkanen kävi sinnikästä taistelua amerikansuomalaisia kommunisteja vastaan. 1940-luvulla hän toimi Amerikan Suomalaisen Kansanvallan Liiton sihteerinä ja duluthilaisen "Päivälehden" päätoimittajana. Vuosina 1952–1962 Sulkanen työskenteli "Raivaajan" päätoimittajana. Hän on laatinut vuonna 1951 ilmestyneen "Amerikan suomalaisen työväenliikkeen historian" ja eräitä muita teoksia.


title: Helsingin yleiskaava

text: Helsingin yleiskaava on Helsingin kaupunkirakenteen kehittämiseksi tehty pitkän aikavälin maankäytön suunnitelma, joka ohjaa asemakaavoitusta. Nykyinen voimassa oleva yleiskaava on hyväksytty vuonna 2006. Helsingissä on laadittu uusia yleiskaavoja noin kymmenen vuoden välein. Tällä hetkellä on valmisteilla yleiskaavaehdotus, josta on tavoitteena päättää Helsingin kaupunginvaltuustossa viimeistään vuonna 2016.


title: Helsingin yleiskaava

text: Ensimmäisen yleissuunnitelman Helsingin maankäytöstä laati Bertel Jung vuonna 1911. Hänen suunnitelmassaan kaupunki olisi kasvanut ensiksi koilliseen ja luoteeseen. Yhdessä Eliel Saarisen kanssa hän toteutti vuonna 1918 Julius Tallbergin aloitteesta Pro Helsingfors -suunnitelman, jossa Töölönlahti olisi täytetty ja sen päälle olisi rakennettu ”kuningasavenyy”. Asemakaavaosasto sai vuonna 1923 suunnitelman pohjalta valmiiksi yleiskaavaluonnoksen, mutta valtuusto ei pitänyt siitä. Sen seurauksena järjestettiin vuonna 1924 keskusta-alueen asemakaavakilpailu.


title: Helsingin yleiskaava

text: Vuonna 1932 luotiin yleiskaavasuunnitelma, jota kutsuttiin yleisasemakaavaksi. Vuoden 1960 yleiskaava oli ensimmäinen koko kaupungin kattanut yleiskaava, ja sen valmistelu oli aloitettiin jo vuonna 1953. Kaavassa merkittävää olivat suunnitelmat esikaupunkien varalle, sillä asumiselle piti löytää uusia laajoja alueita. Uusia asuinalueita osoitettiin muun muassa Pihlajamäkeen, Konalaan, Myllypuroon ja Kontulaan. Malmista, Munkkivuoresta ja Vartiokylästä suunniteltiin isompia aluekeskuksia.


title: Helsingin yleiskaava

text: Vuonna 1970 julkistettu yleiskaavaehdotus ennusti Helsingin väkiluvun kasvavan 600 000:een vuoteen 1980 mennessä. Kaupungin väkiluku alkoi kuitenkin laskea 1970-luvun alussa. Kantakaupungin asuntoja muutettiin toimistoiksi ja asukasmäärä alueella väheni. Julkisuudessa alettiin puhua piilokonttoreista, joita pyöritettiin asunnoista. Vuonna 1976 yleiskaavaa täydennettiin osayleiskaavalla, jossa määriteltiin korttelit, joissa liike-, toimisto-, teollisuus- ja varastorakentaminen ja asuntojen muuttaminen toimistoiksi oli kielletty.


title: Helsingin yleiskaava

text: Seuraava yleiskaava julkaistiin vasta vuonna 1992. Siinä esitettiin muun muassa sataman rakentamista Vuosaareen. Vuoden 2002 yleiskaava kattoi kaikki satamilta vapautuvat alueet, kuten Kruunuvuorenrannan, Kalasataman ja Jätkäsaaren.


title: Helsingin yleiskaava

text: Tällä hetkellä on valmisteilla yleiskaavaehdotus, josta on tavoitteena päättää Helsingin kaupunginvaltuustossa viimeistään vuonna 2016. Lähtökohtana on väestöennuste, jonka mukaan Helsingissä asuu vuonna 2050 noin 860 000 asukasta.


title: Helsingin yleiskaava

text: Helsingin kaupunkisuunnitteluviraston laatima Yleiskaava 2050 -ehdotus sisältää kolme osaa: visio 2050:n, yleiskaavakartan ja toteutumisohjelman. Visio on tavoitetila vuoteen 2050 asti, ja se painottaa Helsingin laajenevaa kantakaupunkia ja raideliikenneverkostoa; yleiskaava puolestaan tulee ohjaamaan asemakaavoitusta noin vuoteen 2030 asti; ja toteutusohjelma sisältää keinot yleiskaavan toteuttamiseksi. Kaavaehdotuksessa Helsingin kantakaupungin esitetään laajenevan kaupunkibulevardeiksi muutettavien sisääntuloväylien varteen. Kolmannes uudesta asuinrakentamisesta on sijoitettu uusille alueille, kuten Malmin lentokentälle. Helsingin kaupunkisuunnittelulautakunta päätti ehdotuksesta 10. marraskuuta 2015, jolloin lautakunta myös teki muutoksia yleiskaavakartan merkintöihin.


title: Helsingin yleiskaava

text: Yleiskaava 2050 -ehdotuksessa maan pääkäyttötarkoitus esitetään pikseleillä, jotka vastaavat hehtaarin kokoista aluetta todellisuudessa. Kartta ei käsittele alueita yksityiskohtaisesti, ja kukin ruutu voi osin muuntua viereisen ruudun käyttötarkoituksen mukaiseksi. Muissa prosesseissa päätettävät asiat, kuten suojelumerkinnät, esitetään erillisellä kartalla. Kaavan väljä tulkintatapa on saanut sekä kritiikkiä että myönteistä palautetta.


title: Helsingin yleiskaava

text: Kaupunkibulevardi tarkoittaa Yleiskaava 2050:n valmistelussa sisääntuloväylien muuttamista asuinkaduiksi Kehä I:n sisäpuolella. Näin saataisiin rakennettua kodit 80 000 ihmiselle ja asutus tiivistyisi, tavoitteen mukaan ekologisesti ja kasautumisetuja tuottavasti. Tavoitteena on kasvattaa kantakaupunkia ja siten lisätä liike- ja kulttuurielämän palveluja. Kaupunkisuunnitteluviraston mukaan bulevardien ruuhkautuminen pyritään välttämätään autoilua rajoittamalla ja joukkoliikennettä kehittämällä.


title: Helsingin yleiskaava

text: Useat tutkijat ovat kritisoineet suunnitelmaa. Professori Mari Vaattovaaran mukaan rakentaa voisi muuallekin, sillä vain 5 prosenttia pääkaupunkiseudun pinta-alasta on rakennettu. Hän haluaisi kehittää Helsingin seutua monen keskuksen ympärille. Aalto-yliopiston dosentti Anssi Joutsiniemi pelkää, että ihmiset eivät vaihda autoilua joukkoliikenteeseen riittävästi, koska niin moni joutuisi vaihtamaan liikennevälinettä kesken matkan. Tällöin ruuhkat pahenevat, jolloin seudun talous kärsii. Työpaikat ja palvelut hakeutuisivat aluekeskuksiin ja muihin kaupunkeihin. Joutsiniemen mukaan bulevardisointia tässä mittakaavassa ei ole tehty muualla, vaan ulkomaiset esikuvat ovat olleet lähinnä yksittäisiä väyliä. Professori Matti Kortteinen ei usko, että halu sijoittua kantakaupunkiin olisi noussut, vaan sanoo Helsingin suosion vain nousevan tilapäisesti taantumissa. Professori Kimmo Lapintien mukaan tiivistää voi muillakin keinoin kuin kaupunkibulevardeilla.


title: Université Fédérale Toulouse Midi-Pyrénées

text: Université fédérale de Toulouse-Midi-Pyrénées (lyh. "UFTMP") on teknillinen korkeakoulu Toulousen kaupungissa Midi-Pyrénéesissa Ranska. UFTMP tunnetaan ennen kaikkea luonnontieteiden ja tekniikan opetuksesta sekä tutkimuksesta, mutta yliopistossa opetetaan myös johtamista, taloustieteitä, kieliä, poliittista historiaa ja filosofiaa. Sen perusti vuonna 2007.


text: UFTMP:ssa on opiskellut tai opettanut 1 Nobel-palkinnon saanut.


title: Juhani Pietikäinen

text: Juhani (Juha) Pietikäinen (14. elokuuta 1925 Pielavesi – 19. toukokuuta 2008 Espoo) oli suomalainen tekniikantutkija ja professori. Hän oli Teknillisen korkeakoulun metalliteknologian professori 1975–1989. Hänen tutkimusalaansa olivat materiaalit, niiden, etenkin martensiitin, ominaisuudet ja käyttö.


title: HMS Prince of Wales (1860)

text: HMS Prince of Wales oli Britannian Kuninkaallisen laivaston vuonna 1860 vesillelaskettu 121-tykkinen potkurilla varustettu höyrykäyttöinen ensimmäisen luokan linjalaiva.


title: HMS Prince of Wales (1860)

text:
Alus tilattiin 14. maaliskuuta 1842 Portsmouthin telakalta 110-tykkisenä 3 083 tonnin ensimmäisen luokan linjalaivana. Työt aluksella keskeytettiin 9. joulukuuta 1844. Sen köli laskettiin 10. kesäkuuta 1848. Tilaus uudistettiin uusien suunnitelmien mukaisena 3 186 tonnin 120-tykkisenä aluksena 29. kesäkuuta 1848. Tilaus uudistettiin potkuritaistelulaivana 9. huhtikuuta 1856 ja muutostyöt aloitettiin 27. lokakuuta 1856. Alus laskettiin vesille 25. tammikuuta 1860, jolloin se sijoitettiin reserviin.
Aluksen höyrykone poistettiin vuonna 1867 ja se nimettiin 3. maaliskuuta 1869 "HMS Britanniaksi", jolloin siitä tehtiin Dartmouthiin poikien koulutuskeskus. Alus muutettiin proomuksi syyskuussa 1909 ja se myytiin 13. syyskuuta 1914 Garnhamille, joka myi sen edelleen Hughes Bolckowille. Alus saapui heinäkuussa 1916 Blythiin romutettavaksi.


title: Meishan

text: Meishan (, pinyin: Méishān Shì) on prefektuuritason kaupunki Kiinan Sichuanin maakunnan keskiosassa. Kaupungin keskusta sijaitsee linnuntietä noin 60 kilometriä maakunnan pääkaupunki Chengdusta lounaaseen. Kaupungin väkiluku on 2,95 miljoonaa (2010) ja pinta-ala 7 186 neliökilometriä.


title: Meishan

text: Alueen historialliset nimet ovat "Meizhou" ja "Qingzhou". Nykyiset piirikuntatason alueet kuuluivat Leshaniin ennen vuonna 1997. Meishanin prefektuuri perustettiin vuonna 1997, ja se sai kaupungin aseman vuonna 2000.


title: Meishan

text:
Prefektuuri rajoittuu pohjoisessa Chengdun, idässä Ziyangin ja Neijiangin, etelässä Zigongin ja Leshanin, sekä lännessä Ya’anin prefektuuritason kaupunkeihin.
Piirikuntatasolla prefektuuri jakautuu 6 osaan. Osat ovat (numerointi kuten oheisessa kuvassa):Su Shi (1037-1101), kuuluisa kirjailija ja runoilija Song-dynastian aikana, syntyi Meishanissa. Hänen isänsä Su Xun ja veljensä Su Zhe olivat myös tunnettuja kirjailijoita. "Sansu ci" (Kolmen "Su"n pyhäkkö) oli pystytetty heidän muistoksi jo Yuan-dynastian aikana suvun asuintalon paikalla. Nykyään se toimii museona.


title: Richard Maibaum

text: Richard Maibaum () oli yhdysvaltalainen elokuvakäsikirjoittaja, -tuottaja, näytelmäkirjailija ja teatterinäyttelijä. Hän kirjoitti nuoruudessaan näytelmiä Broadwayllä. Maibaum käsikirjoitti ja tuotti elämänsä aikana kuusikymmentä elokuvaa. Hänen tunnetuimpiin töihinsä kuuluvat James Bond -elokuvat, joista hän oli käsikirjoittamassa kolmeatoista.


title: Richard Maibaum

text: Maibaum syntyi New Yorkissa 26. toukokuuta 1909. Hän opiskeli New Yorkin yliopistossa ja meni vuonna 1930 opiskelijaksi Iowan yliopistoon. Maibaum opiskeli E. C. Mabien ohjauksessa ja kirjoitti opiskeluaikanaan näytelmiä sekä myös näytteli. Hänen näytelmänsä "The Tree" otettiin esitettäväksi Broadwayllä vuonna 1932, kun Maibaum oli vielä opiskelija. Hän valmistui maisteriksi vuonna 1932 ja muutti New Yorkiin. Hän näytteli Broadwayllä viidessätoista eri Shakespearen näytelmän roolissa. Maibaum näytteli Iagoa Broadwayn historian nuorimpana näyttelijänä. Hän myös jatkoi näytelmien kirjoittamista: hänen näytelmänsä "Birthright" ja "Sweet Mystery of Life" esitettiin kumpikin Broadwayllä. Vuonna 1933 kantaesitetty "Birthright" oli Broadwayn ensimmäinen kansallissosialismin vastainen näytelmä.


title: Richard Maibaum

text: Vuonna 1935 Maibaum avioitui ja hänestä tuli Metro-Goldwyn-Mayerin käsikirjoittaja, joten pari muutti Hollywoodiin. Hän toimi käsikirjoittajana ja tuottajana yhteensä kuudessakymmenessä elokuvassa. Vuonna 1942 Maibaum liittyi maavoimiin, jossa hänet määrättiin kapteeniksi viestijoukkoihin. Hän oli asevoimissa neljä ja puoli vuotta ja yleni lopulta everstiluutnantiksi ("Lieutenant Colonel"). Hän tuotti tuona aikana propagandaelokuvia, kokosi ja levitti filmimateriaalia taisteluista sekä valvoi toisesta maailmansodasta kertovan dokumentin tekemistä.


title: Richard Maibaum

text: Sodan jälkeen, vuonna 1945, Maibaum siirtyi Paramountille tuottajaksi ja käsikirjoittajaksi. Hänen ensimmäinen työnsä yhtiössä oli "O.S.S. asiamies" -elokuvan tuottaminen ja käsikirjoittaminen. Siinä yhteydessä hän tutustui näyttelijä Alan Laddiin. Maibaum käsikirjoitti ja tuotti myös Laddin tähdittämän elokuvan "Kohtalokasta valtaa" ("The Great Gatsby").


title: Richard Maibaum

text: Maibaum ryhtyi vapaaksi käsikirjoittajaksi vuonna 1951. Laddin kautta hän tutustui Albert R. Broccoliin, jonka Warwick Productions -tuotantoyhtiölle hän teki käsikirjoituksia. Hän alkoi kirjoittamaan myös televisiota varten, muun muassa televisionäytelmiä Kate Smithin "Evening Houriin". Yhdessä Cyril Humen kanssa Maibaum käsikirjoitti kiittävän vastaanoton saaneen "Fearful Decisionin", jonka pohjalta kirjoitettiin myöhemmin käsikirjoitus elokuvaan "Puhelu tuntemattomalta". Maibaum opetti Iowan yliopistossa yhden lukukauden ajan vuonna 1954. Hän johti yliopiston televisionäytelmäkirjoituskurssia. Maibaumin käsikirjoittama "Peilin takana" ("Bigger Than Life"), jonka hän kirjoitti vuonna 1955 ja joka sai ensi-iltansa seuraavana vuonna, oli ensimmäinen elokuva, joka käsitteli lääkkeiden väärinkäyttöä.


title: Richard Maibaum

text: Maibaumista tuli 1958 Metro-Goldwyn-Mayerin tuotannonjohtaja. Hänellä oli läheiset suhteet käsikirjoittajien ammattiliittoon ja käsikirjoitustyöhön, joten Writers Guildin vuoden 1960 lakon yhteydessä hän erosi yhtiön palveluksesta. Broccoli pyysi Maibaumia käsikirjoittamaan Ian Flemingin kirjaan perustuvan James Bond -elokuvan. "Salainen agentti 007 ja tohtori No" aloitti menestyneen elokuvasarjan, jonka huumoriin Maibaumin sanotaan tuoneen olennaisen lisän. Hän totesikin itse, että elokuvat olivat oikeastaan parodioita Flemingin romaaneista. Hän katsoi, että kirjojen Bondista puuttui huumori. Elokuvien Bond kirjoitettiin sanomaan nokkelia letkautuksia ratkaisevina hetkinä. Maibaum oli käsikirjoittamassa kolmeatoista Bond-elokuvaa, aina elämänsä viimeisiin vuosiin asti. Hänen omat suosikkinsa käsikirjoituksista olivat "Salainen agentti 007 Istanbulissa", "Hänen majesteettinsa salaisessa palveluksessa" ja "Erittäin salainen". Bond-elokuvien lisäksi Maibaum oli mukana muissakin elokuvahankkeissa: muun muassa elokuvassa "Chitty Chitty Bang Bang". Hän myös käsikirjoitti televisioelokuvia.


title: Richard Maibaum

text: Maibaum kuoli Santa Monicassa 4. tammikuuta 1991. Hän oli 81-vuotias ja kuoli sydänkohtaukseen. Maibaumin arkisto kuulu nykyään Iowan yliopiston kokoelmiin.


title: Richard Maibaum

text: Maibaumilla oli kaksi lasta.


title: Georges Feydeau

text: Georges Feydeau (1862–1921) oli ranskalainen näytelmäkirjailija, joka kirjoitti vauhdikkaita ja keveitä komedioita ja farsseja, joiden teho perustuu etevään tilannekomiikkaan ja näyttämötekniikan hyväksi käyttämiseen. Hänen merkittävimpiä näytelmiään ovat olleet "L'Hôtel du libre échange" (1869), "Le Dindon" (1896) ja "La Puce à l'oreille" (1910). Suomeksi hänen näytelmistään on esitetty ainakin "Rouvan äitivainaa" ja "Meidän poikaparkamme" (1973). Feydeauta on kutsuttu lempinimellä "farssimestari", mikä johtuu sekä hänen kyvystään luoda kepeitä satiirinäytelmiä että hänen tuotantonsa laajuudesta.


title: Niels Juel

text: Niels Juel (1629–1697) oli tanskalainen amiraali, jota pidetään Tanskan tunnetuimpana merisankarina. Vuosina 1652–1656 hän palveli Hollannin laivastossa ja vuosina 1657–1660 taisteli Ruotsia vastaan. Vuonna 1676 hänet nimitettiin Tanskan laivaston ylipäälliköksi, ja saman vuoden toukokuussa hän valloitti Gotlannin. Juelin ansioista välittämättä kuningas sittemmin vaihtoi laivaston ylipäälliköksi Juelin tilalle hollantilaisen amiraalin Cornelis Trompin. Tromp Juelin avustamana 1. kesäkuuta 1676 voitti Öölannin edustalla L. Creutzin johtamat ruotsalaiset. Vuonna 1677 Juel Møenin edustalla voitti ruotsalaisen eskaaderin. 1. heinäkuuta 1677 hän voitti Køgen lahdessa Ruotsin laivaston, ja tästä hänelle myönnettiin yliamiraaliluutnantin arvo. Vuosina 1683–1696 hän oli Amiraliteetin presidentti.


title: Vanhanselkä

text: Vanhanselkä on yksi Päijänteen suurimmista selistä. Se sijaitsee enimmäkseen Jyväskylän Korpilahdella, osin Jämsässä. Sen reunaosia ovat Vihkimäpohja lännessä, Otava pohjoisessa ja Mokka etelässä. Osassa kartoista selän nimi on muodossa Vanhaselkä, mutta muotoa Vanhanselkä pidetään parempana.


title: HMS Ajax (1809)

text: HMS Ajax oli Kuninkaallisen laivaston Armada-luokan 74-tykkinen kolmannen luokan linjalaiva.


title: HMS Ajax (1809)

text: Alus tilattiin 1. heinäkuuta 1807 Perry, Wells & Greeniltä Blackwallista. Sen köli laskettiin elokuussa ja alus laskettiin vesille 2. toukokuuta 1809. Alus valmistui 15. kesäkuuta Woolwichissa. Sen valmistuskustannukset olivat valmistajalle 57 383 puntaa, telakointikustannukset 8 544 puntaa sekä varustaminen 27 400 puntaa.


title: HMS Ajax (1809)

text: Napoleonin sotien aikana alus osallistui 11. syyskuuta 1810 Elban edustalla. "Ajaxilta", "HMS Cambrianilta" ja "HMS Kentiltä" laskettiin 13. joulukuuta maihin 350 merimiestä ja 250 merijalkaväensotilasta Palamóksessa. Osaston tehtävänä oli tuhota Barcelonassa olevien ranskalaisjoukkojen huoltoalukset sluuppien "HMS Sparrowhawkin" ja "HMS Minstrelin" suojatessa maihinnousua. Maihinnousseet joukot tuhosivat kuusi kahdeksasta ranskalaisaluksesta sekä niitä suojanneet alukset. Britit menettivät taistelussa 33 mistä kaatuneina ja 89 haavoittuneina, joiden lisäksi 86 jäi vangeiksi.


title: HMS Ajax (1809)

text: Alus kohtasi 31. maaliskuuta 1811 "HMS Uniten" kanssa Ranskan merivoimien laivueen, johon kuuluivat fregatit "Adrienne" ja "Amélie" sekä aseistettu kuljetusalus korvetti "Dromadaire". "Ajax" valtasi kuljetusaluksen fregattien yrittäessä paeta Portoferraioon. Kaapatulla kuljetusaluksella oli 15 000 tykinammusta ja 90 tonnia ruutia, jotka oli tarkoitettu lahjaksi Tunisian beylle Hammuda ibn Alille. Välimeren laivaston komentaja amiraali Sir Charles Cotton ilmoitti lunastavansa aluksen lasteineen laivastolle.


title: HMS Ajax (1809)

text: Alus valtasi 17. maaliskuuta 1814 lähellä Lizardia Ranskan merivoimien 16-tykkisen prikin "Alcyonin". Vallatulla aluksella oli 120 hengen miehistö ja se oli varustettu neljän kuukauden purjehdukseen, mutta se joutui vallatuksi jo vuorokauden St. Malosta lähtönsä jälkeen.


title: HMS Ajax (1809)

text: Alus muutettiin vuonna 1846 sulkulaivaksi (), jolloin sille asennettiin höyrykone. Samalla alukselta poistettiin kuparointi, painolasti ja osa laipioista sekä runko mataloitettiin. Alus oli 1846-1853 Queenstownissa vartiolaivana. Alus osallistui 1853-1856 Krimin sotaan, jonka aikana se muun muassa osallistui vuonna 1854 Bomarsundin piiritykseen ja valtaukseen. Vuonna 1859 alus palasi vartiolaivaksi Kingstowniin, jossa se oli aina vuoteen 1864.


title: HMS Ajax (1809)

text: Alus poistettiin palveluksesta ja se myytiin romutettavaksi 1864.


title: Euroopan unionin ruoka-apu

text: Euroopan unionin ruoka-apu on Euroopan unionin jakamaa ruoka-apua. Jaettavaa EU:n ruoka-apua rahoittaa Euroopan unionin vähävaraisimmille suunnatun eurooppalaisen avun rahasto. EU-apuun kuului 10 tuotetta: vehnä- ja sämpyläjauhoja, maitojauhetta, makaronia, puurohiutaleita, lihasäilyke, hapankorppuja, hernekeittoa, mysliä ja pussillinen pastaa juustokastikkeessa.


title: Euroopan unionin ruoka-apu

text: Muun muassa Suomi vastaanottaa EU:n ruoka-apujakelua. EU:n ruoka-apua Suomessa koordinoi Kirkkopalvelut ja EU-ruokakasseja on jakanut mm. seurakunnat. Suomen EU-ruokajakelussa tuli tauko, kun jakelu loppui vuonna 2013, mutta se jatkui taas vuonna 2015.


title: HMS Imperieuse (1852)

text: HMS Imperieuse oli Kuninkaallisen laivaston vuonna 1852 vesillelaskettu puurunkoinen höyryfregatti.


title: HMS Imperieuse (1852)

text: Alus tilattiin 14. kesäkuuta 1850 Deptfordin telakalta. Sen köli laskettiin vielä saman vuoden marraskuussa ja alus laskettiin vesille 15. syyskuuta 1852. Alus valmistui 30. maaliskuuta 1853 Woolwichissa ja Chathamissa. Sen valmistuskustannukset olivat 91 833 puntaa, josta rungon osuus oli 49 918, propulsion 21 458 ja varustamisen 20 457 puntaa.


title: HMS Imperieuse (1852)

text: Alus palveli Krimin sodassa vuonna 1854 Itämerellä. Tammikuussa 1860 alus saapui Hongkongiin Itä-Intian ja Kiinan laivastoasemalle, missä se oli pari seuraavaa vuotta. Tuona aikana alus osallistui toiseen oopiumisotaan.


title: HMS Imperieuse (1852)

text: Alus myytiin maaliskuussa 1867 Castle & Beechille romutettavaksi Charltonissa.


title: Donaukanal

text: Donaukanal (”Tonavan kanava”) on Tonavan kanavoitu sivuhaara Wienissä Itävallassa. Se on 17,3 kilometriä pitkä ja kulkee aivan Wienin keskustan, Innere Stadtin ohi, kun taas varsinainen Tonava sivuuttaa kaupungin keskustan noin kahden kilometrin päässä. Hieman Innere Stadtin ulkopuolella Donaukanaliin laskee myös Wienjoki.


title: Donaukanal

text: Donaukanal erkanee varsinaisesta Tonavasta Nußdorfin pato- ja sulkurakennelmien kohdalla Döblingissä ja yhtyy pääjokeen jälleen Praterspitzissä, Praterin puistossa Simmeringissä. Wienin 23 kaupunginosasta Donaukanalin ja Tonavan välisellä saarella sijaitsevat Birigittenau (20. kaupunginosa) ja Leopoldstadt (2. kaupunginosa). Donaukanalin ylittää 15 katu- ja viisi rautatiesiltaa.


title: Donaukanal

text: Koska saksan kielessä sana "Kanal" saattaa tuoda mieleen avoimen viemärin, Donaukanalin nimeä on ehdotettu muutettavaksi. Yksi nimiehdotus on ollut "Kleine Donau", ”Pikku Tonava”. Toistaiseksi tällaiset ehdotukset eivät kuitenkaan ole johtaneet tulokseen.


title: Donaukanal

text: Nykyinen Donaukanal oli aikoinaan Tonavan luonnollinen eteläinen sivuhaara. Se säännösteltiin ensimmäisen kerran vuosina 1598–1600 paroni von Hoyosin johdolla. Nimitys "Donaukanal" (”Tonavan kanava”) tuli käyttöön vuonna 1686.


title: Donaukanal

text: 1800-luvun lopulla lähelle Donaukanalin alkupäätä rakennettiin Schwimmtor-pato. Sen tehtävänä oli suojella kanavaa tulvilta ja ajojäiltä, ja se otettiin käyttöön vuonna 1873. Nußdorfin pato- ja sulkurakennelmat rakennettiin vuosina 1894–1899, ja ne torjuvat tulvia tehokkaammin kuin Schwimmtor. Kuitenkin myös Schwimmtor oli käytössä ensimmäiseen maailmansotaan saakka ja purettiin vasta vuonna 1945.


title: Donaukanal

text: 1990-luvun alussa Donaukanalin eteläpäähän, jossa se on Leopoldstadtin ja Landstraßen (2. ja 3. kaupunginosien) rajana, sen varteen alettiin kehittää yhtenäistä virkistysaluetta.


title: Donaukanal

text: Donaukanalia molemmilta puolilta reunustavilla rantapenkereilla liikkuu paljon lenkkeilijöitä, pyöräilijöitä ja rullalautailijoita. Viime vuosina on menestyksellisesti yritetty muuttaa alue kesäkuukausien ajaksi vetovoimaisemmaksi virkistysalueeksi, jossa on muun muassa kesäterasseja, kirpputoreja ja kahviloita.


title: Donaukanal

text: Risteilyalukset, jotka kiertävät Leopoldstadtin ja Brigittenaun ympäri Donaukanalia ja Tonavaa pitkin, lähtevät Schwedenplatzilta kaupungin keskustasta. Siellä on myös Wienin ja Bratislavan välillä liikennöivien Twin City Linerin laivojen Wienin-puoleinen terminaali, josta nämä laivat kulkevat alkumatkan Donaukanalia pitkin Tonavalle


title: Donaukanal

text: Donaukanaltreiben-festivaali pidetään joka vuosi kesäkuussa muutamassa paikassa Donaukanalin varrella. Siinä esiintymään kutsutaan etupäässä itävaltalaisia ammattilais- ja harrastelijayhtyeitä, mutta vuosi vuodelta järjestäjät ovat enenevässä määrin kutsuneet yhtyeitä myös naapurimaista.


title: Donaukanal

text: Donaukanalin rannat tunnetaan erityisesti Heinz Conradsin kappaleesta ”A schröge Wiesn” (”Kalteva ruohokenttä”), jonka myöhemmin levyttivät Willi Resetarits ja Rainhard Fendrich. Siinä sankari, Franz, päätti olla lähtemättä lomamatkalle ja vietti sen sijaan vapaa-aikansa makailemalla Donaukanalin varrella olevilla nurmikoilla.


title: HMS Amphion (1846)

text: HMS Amphion oli Kuninkaallisen laivaston vuonna 1846 vesillelaskettu 36-tykkinen puurunkoinen höyryfregatti, joka oli alun perin tilattu purjealuksena ja valmistuksen aikana muutettu höyrykäyttöiseksi.


title: HMS Amphion (1846)

text: Alus tilattiin 13. toukokuuta 1828 Woolwichin telakalta Castor-luokan fregattina nimellä "HMS Ambuscade". Se nimettiin 31. maaliskuuta 1831 uudelleen "HMS Amphioniksi". Aluksen köli laskettiin 15. huhtikuuta 1840. Se tilattiin uudelleen Whiten suunnitelmien mukaisena potkurifregattina 18. kesäkuuta 1844. Alus laskettiin vesille 14. tammikuuta 1846 ja se valmistui 13. toukokuuta 1847. Alukseen East India Docksilla asennetun John Ericssonin suunnitteleman höyrykoneen valmisti Miller, Ravenhill and Company. Koneiston asentaminen rajoitti aluksen varasto- ja säilytystiloja merkittävästiAluksen rungon valmistuskustannukset olivat 36 115 puntaa ja koneiston valmistus- ja asennuskulut olivat 16 673 puntaa. Lisäksi aluksen varustaminen Sheernessissä merikelpoiseksi maksoi 22 794 puntaa.


title: HMS Amphion (1846)

text: Aluksen aseistus supistettiin vuonna 1848 kolmeenkymmeneen tykkiin, mutta tykkien määrä palautettiin vuonna 1856 takaisin 36:een.


title: HMS Amphion (1846)

text: Alus palveli Krimin sodassa vuonna 1854 Itämerellä.


title: HMS Amphion (1846)

text: Alus poistettiin palveluksesta 20. joulukuuta 1862 Sheernessissä ja se myytiin 12. lokakuuta 1863 romutettavaksi W. Williamsille.


title: MotorSport

text: MotorSport on suomalainen moottoriurheilupainotteinen televisio-ohjelma, jota on esitetty lauantaisin ja sunnuntaisin Yle TV2-kanavalla. Ensimmäinen jakso esitettiin 13. marraskuuta 2011. Ohjelmaa juontaa Nita Korhonen ja Noora Hautakangas, ja tuottaa Matti Kyllönen. Ohjelma on jatkoa päättyneelle Ruutulippu-ohjelmalle.


title: Wien (joki)

text: Wien (saksaksi myös "Wienfluss", englanniksi joskus "Vienna River") on Tonavan sivujoki Itävallassa. Se on 32 kilometriä pitkä, ja viimeiset noin 16 kilometriä se kulkee Wienin kaupungin alueella. Sen valuma-alue on 230 neliökilometrin laajuinen ja käsittää sekä kaupunkialuetta että osan läheistä Wienerwaldia.


title: Wien (joki)

text: Wien-joki alkaa läntisestä Wienerwaldista läheltä Rekawinkeliä, ja sen suu on Wienin keskustan itälaidalla lähellä Uraniaa, jossa se laskee Tonavan kanavoituun sivuhaaraan, Donaukanaliin.


title: Wien (joki)

text: Kaupungin alueella joki kulkee lähes koko matkan kanavoidussa uomassa, jonka pohja ja laidat ovat betonia. Tällaiseksi se rakennettiin vuosina 1897–1906, jotta päästiin eroon tuhoisista tulvista, jotka tuohon aikaan säännöllisesti aiheuttivat myös koleraepidemioita. Paikoitellen se on myös tunneloitu, esimerkiksi Schönbrunnin palatsin edustalla sekä Meidlingissä, Naschmarktin lähistöllä ja Karlplatzin ympärillä lähellä kaupungin keskustaa.


title: Wien (joki)

text:
Samaan aikaan kanavoinnin kanssa rakennettiin kaupunkirata, Stadtbahn, joka paikoitellen kulkee joen vartta pitkin ja jonka vain betoninen väliseinä erottaa jokiuomasta. Nykyisin sitä pitkin kulkee Wienin metron linja U4.
Wien-joen virtaama vaihtelee tavattoman paljon. Sen yläjuoksulla Wienerwaldissa kallioperä on hiekkakiveä ja ulottuu lähelle maan pintaa. Sen vuoksi maaperään ei rankkasateilla imeydy kovinkaan paljon vettä, vaan sadevesi virtaa maan pinnalla suoraan jokeen. Tavallisesti Wien-joessa virtaa vain saman verran vettä kuin pienehkössä purossa, noin 200 litraa sekunnissa, mutta rankkasateiden aikana sekä myös lumen sulaessa keväällä Wienerwaldista virtaama saattaa äkillisesti kasvaa jopa 450 000 litraan sekunnissa, yli 2000-kertaiseksi.


title: Wien (joki)

text: Joen varrella ovat Naschmarkt ja Theater an der Wien.


title: Wien (joki)

text: Turvallisuussyistä pyöräily ja kävely Wien-joen betoniuomassa on virallisesti kielletty. Pitkään on kiistelty siitä, pitäisikö aivan vesirajaan rakentaa jalankulku- ja pyörätie. Kannattajat uskovat, että virtaamaa voitaisiin turvallisesti säännöstellä, kun taas vastustajat eivät usko sen olevan mahdollista. Vuonna 2005 lyhyt osuus siitä avattiin yleisölle lähellä Hütteldorfin rautatieasemaa. Se on varustettu hälytysjärjestelmällä valo- ja äänimerkkilaitteineen, jotka kehottavat ihmisiä poistumaan, kun tulva on tulossa. Tätä kulkutietä on ehdotettu jatkettavaksi, mutta sillä on myös paljon vastustajia. Nykyinen osuus on avoinna vuosittain maaliskuusta lokakuuhun.


title: Wien (joki)

text: Vuonna 2013 Wienin kaupunki päätti rakentaa kolme terassia Wien-joen varteen. Kukin niistä on 2500 neliömetrin laajuinen.


title: Wien (täsmennyssivu)

text: Wien voi tarkoittaa seuraavia:


title: Ewert Sundja

text: Ewert Sundja (s. 12. kesäkuuta 1983) on virolainen muusikko, laulaja ja laulunkirjoittaja. Hän on soittanut yhtyeissä The Provokers (1998–2002), Precious (2002), Thief (2004–2009) ja Ewert and The Two Dragons (2009 alkaen).


title: Ewert Sundja

text: Sundja on suorittanut Tallinnan taidekoulun, opiskellut pop- ja jazzlaulua Tallinnan musiikkikoulussa ja sävellystä ja elektronista musiikkia Viron musiikki- ja teatteriakatemiassa.


title: Ewert Sundja

text: Vuonna 2003 Sunjda voitti nuorten laulukilpailun Kaks takti ette. Vuonna 2004 hän osallistui Viron Eurovision laulukilpailun alkukilpailuun Vaiko Eplikin kanssa laululla "Dance".


title: HMS James Watt

text: HMS James Watt oli Kuninkaallisen laivaston vuonna 1853 vesillelaskettu Agamemnon-luokan 91-tykkinen toisen luokan linjalaiva.


title: HMS James Watt

text: Alus tilattiin 25. huhtikuuta 1847 Pembroken telakalta Cressy-luokan 84-tykkisenä toisen luokan linjalaivana nimellä HMS "Audacious". Se nimettiin 18. marraskuuta 1847 HMS "James Wattiksi". Alus tilattiin 14. kesäkuuta 1849 uudelleen Agamemnon-luokan aluksensa, ja se luokiteltiin 26. maaliskuuta 1851 91-tykkiseksi toisen luokan linjalaivaksi. Alukselle asennettiin Boulton and Wattin höyrykone, joka oli ollut HMS "Vulcanilla".


title: HMS James Watt

text: Aluksen köli laskettiin syyskuussa 1850, ja alus laskettiin vesille 23. huhtikuuta 1853. Alus valmistui 27. maaliskuuta 1854.


title: HMS James Watt

text: Alus otettiin palvelukseen 20. tammikuuta 1854 Plymouthissa päällikkönään George Augustus Elliot. Alus osallistui Krimin sotaan Itämerellä vuosina 1854–1855 heikosta suorituskyvystään huolimatta. Aluksen höyrykone vaihdettiin vuonna 1856, mikä maksoi 5 706 puntaa. Aluksen päällikkönä oli vuosina 1856–1857 Talavera Vernon Anson, ja alus oli 23. toukokuuta 1856 Lissabonissa. Alus poistettiin palveluksesta 23. huhtikuuta 1857. Se oli telakalla Plymouthissa, kunnes se palautettiin palvelukseen 19. maaliskuuta 1859 Kanaalin laivueeseen päällikkönään Edward Codd. Alus siirrettiin Välimerelle lokakuussa, ja se poistettiin palveluksesta 21. kesäkuuta 1862.


title: HMS James Watt

text: Alus myytiin tammikuussa 1875 Castlelle Charltoniin romutettavaksi.


title: Pietinen

text: Pietinen on suomalainen sukunimi seuraavilla henkilöillä:


title: MotorSport Evening

text: MotorSport Evening oli suomalainen moottoriurheilupainoitteinen televisio-ohjelma. Ohjelmaa esitettiin Keskiviikkoisin Urheilu+kanavalla vuosina 2007–2008. Ohjelmaa juonsi kansainvälisiä ja kotimaisia moottoriurheilu-uutisia koostanut Erkki Vanhanen.


title: Seppo Pietinen

text: Seppo Taito Pietinen (23. lokakuuta 1925 Viipuri – 5. toukokuuta 1990 Helsinki) oli suomalainen diplomaatti. Hän oli koulutukseltaan lainopin kandidaatti ja sai varatuomarin arvon. Hän oli suurlähettiläänä Dar es Salaamissa 1971–1973 sekä Addis Abebassa ja Lusakassa vuosina 1972–1973 sen jälkeen ulkoministeriön hallinnollisen osaston apulaisosastopäällikkö 1973–1976, suurlähettiläs Wienissä 1976–1980 ja samalla Suomen pysyvässä YK:n edustustossa sekä Pyhässä istuimessa vuosina 1977–1980, Limassa 1980–1983, Bogotassa vuosina 1980–1982 ulkoministeriön poliittisen osaston osastopäällikkö 1983– suurlähettiläs Pariisissa 1986–1988.


title: Piggy Tales

text: Piggy Tales on animaatiosarja, jossa seurataan possujen elämää. Sarjan ensimmäinen osa julkaistiin 11. huhtikuuta 2014. Animaatiossa on 31 jaksoa. Syksyllä ilmestyi uusi Piggy Tales - Pigs at Work, jossa possut keskittyvät rakentamiseen. Pigs at Work sarjassa on 24 jaksoa, kun taas Piggy tales -sarjassa 23. Kesällä 2016 ilmestyi uusi Piggy Tales - Third Act jossa on 34 jaksoa.


title: Erkki Pihkala

text: Risto Erkki Olavi Pihkala (s. 11. kesäkuuta 1938 Aitolahti) on suomalainen taloushistorioitsija ja emeritusprofessori. Hän hoiti Helsingin kauppakorkeakoulussa taloushistorian henkilökohtaista ylimääräistä professuuria vuosina 1975–2002. Hänen tutkimusalaansa oli Suomen ulkomaankauppa, erityisesti Venäjän-kauppa. Pihkala toimi vuosina 1988-1996 Suomalaisuuden liiton puheenjohtajana.


title: Kalevi Pihlaja

text: Toivo Kalevi Pihlaja (s. 13. helmikuuta 1940 Aura) on suomalainen kemisti ja emeritusprofessori. Hän oli Turun yliopiston fysikaalisen kemian professori vuodesta 1978. Hänen tutkimusalaansa olivat rakennekemia ja orgaanisen kemian spektroskooppiset menetelmät.


title: Pesäpallon suomensarja 1987

text: Pesäpallon suomensarja pelattiin 43. kerran kaudella 1987. Sarja pelattiin kolmessa lohkossa kaksinkertaisena sarjana. Lohkovoittajat Saaren Urheilijat, Lohjan Kisa-Veikot ja Halsuan Toivo nousivat ykkössarjaan kaudeksi 1988. Näistä Saari kuitenkin kieltäytyi noususta ja ykkössarjapaikka myönnettiin lohkossa toiseksi sijoittuneelle Järvenpään Palolle. Lohkojen kolme heikointa putosi suoraan maakuntasarjaan. Kausi oli seitsemäs, jolloin suomensarja oli kolmanneksi korkein sarjataso pesäpallossa.


title: Kummituspeli

text: Kummituspeli on lautapeli, jota pelataan 6x6-ruutuisella pelilaudalla. Pelin on kehittänyt Alex Randolph ja julkaissut Milton Bradley vuonna 1985.


title: Bengt Pihlström

text: Bengt Torsten Edvard Pihlström (s. 3. maaliskuuta 1933 Helsinki) toimi Matkailun Edistämiskeskuksen (MEK) johtajana 1973–1994 ja sen jälkeen kauppa- ja teollisuusministeriön neuvottelevana virkamiehenä. Hän on koulutukseltaan diplomiekonomi.


title: Difenyylifosforyyliatsidi

text: Difenyylifosforyyliatsidi (CHPNO) on orgaanisiin fosforiyhdisteisin kuuluva yhdiste. Yhdistettä käytetään orgaanisen kemian synteeseissä erityisesti orgaanisten atsidien valmistamiseen.


title: Difenyylifosforyyliatsidi

text: Huoneenlämpötilassa difenyylifosforyyliatsidi on väritöntä tai kellertävää nestettä. Yhdiste ei liukene veteen, mutta hydrolysoituu hitaasti veden vaikutuksesta vetyatsidiksi. Aine liukenee muun muassa tetrahydrofuraaniin, dimetyyliformamidiin ja tolueeniin. Kuumennettaessa yli 200 °C:n lämpötilaan se hajoaa. Difenyylifosforyylin hajoaminen tässä lämpötilassa voi olla räjähdysmäinen, mikäli aine on kosketuksissa eräiden metallisuolojen tai hapettimien kanssa.


title: Difenyylifosforyyliatsidi

text:
Difenyylifosforyyliatsidia valmistetaan difenyylifosfonokloridaatin eli difenyylifosforyylikloridin ja natriumatsidin välisellä reaktiolla. Reaktiossa natriumatsidia käytetään hieman ylimäärin ja liuottimena tyypillisesti asetonia. Muodostuva tuote puhdistetaan tislaamalla alhaisessa paineessa.
Difenyylifosforyyliatsidia käytetään erityisesti orgaanisten atsidien valmistamiseen. Se reagoi stereospesifisesti alkoholien kanssa korvaten hydroksyyliryhmän atsidiryhmällä S2-reaktiolla, ja karboksyylihappojen tai happokloridien kanssa muodostuu asyyliatsideja. Yhdistettä voidaan käyttää myös Mitsunobu-reaktioissa, aldehydien dekarbonylointireaktioissa, rengasrakenteisten ketonien reaktioissa, joissa rengaskoko pienenee, sekä tioliesterien synteeseissä. Yhdisteen käyttöä suuressa mittakaavassa rajoittaa sen suhteellisen korkea hinta, mutta laboratoriomittakaavan synteeseissä se on hyvin yleisesti käytetty reagenssi.


title: Kansainvälinen palkokasvien vuosi

text: Kansainvälinen palkokasvien vuosi () on Yhdistyneiden kansakuntien 68. yleiskokouksen 20. joulukuuta 2013 julistamana vuonna 2016 vietettävä vuosi. Teema vuoden kunniaksi Suomessa järjestää seminaarin ainakin Luomuliitto.


title: Clifford Brown with Strings

text: Clifford Brown with Strings on yhdysvaltalaisen jazzmuusikon Clifford Brownin studioalbumi, joka julkaistiin vuonna 1955. Sovitukset teki Neal Hefti.


title: Robert LeGendre

text: Robert Lucien Pierre ”Bob” LeGendre (7. tammikuuta 1898 Lewiston, Maine – 21. tammikuuta 1931 Brooklyn, New York) oli yhdysvaltalainen yleisurheilija, joka kilpaili moniotteluissa ja pituushypyssä. Newark Athletics Clubia edustanut LeGendre oli 190 senttimetriä pitkä ja painoi 88 kilogrammaa.


title: Robert LeGendre

text: LeGendre sijoittui neljänneksi viisiottelussa vuoden 1920 kesäolympialaisissa Antwerpenissä. Hän epäonnistui Yhdysvaltain pituushypyn karsinnassa vuoden 1924 kesäolympialaisiin, joten hän osallistui Pariisissa vain viisiotteluun. Hän hyppäsi viisiottelun pituushypyssä uuden maailmanennätyksen 776 senttimetriä, joka oli 32 senttimetriä parempi kuin olympialaisten pituushyppykilpailun voittaneen William DeHart Hubbardin voittotulos. Tuo tulos riitti kuitenkin vain pronssimitaliin viisiottelussa.


title: Robert LeGendre

text: LeGendre teki uransa jälkeen Hollywoodiin näyttelijäsopimuksen, mutta hän ei ikinä esiintynyt yhdessäkään elokuvassa. Sen sijaan hän ryhtyi hammaslääkäriksi. LeGendre kuoli vain 33-vuotiaana vuonna 1931.


title: Montafoner Schanzenzentrum

text: Montafoner Schanzenzentrum on neljän hyppyrimäen muodostama mäkihyppystadion Montafon Nordic Sportzentrumissa Tschaggunsissa Itävallassa.


title: Montafoner Schanzenzentrum

text: Ensimmäiset hyppyrimäet Montafon -laaksoon rakennetiin vuonna 1909 Schrunsiin ja vuonna 1910 Tschaggunsiin. Ensimmäinen pysyvä rakenteinen hyppyrimäki Tschaggunsiin, nimeltään Rhätikonschanze, rakennettiin vuonna 1930.


title: Montafoner Schanzenzentrum

text: Vuonna 1937 Rhätikonschanze korvattiin uudella Zelfenschanzella. Zelfenschanze oli valmistuessaan Itävallan suurin hyppyrimäki. Zelfenschanzen suunnitteli August Ohneberg maaliskuussa 1937. Avajaisissa 9. tammikuuta 1938 2 000 katsojaa todisti maailmanennätyksen haltijan Sepp Bradlin kautta aikain ensimmäisen yli 80 metrin hypyn Itävallassa. Toisen maailmansodan jälkeen Zelfenschanze avattiin uudelleen 3. maaliskuuta 1946, avajaisiin saapui 6 000 katsojaa. 23. helmikuuta 1947 järjestettyyn kilpailuun tuli 15 000 katsojaa, Sepp Bradlin voittaessa kilpailun. Zelfenschanze suljettiin 1960-luvulla.


title: Montafoner Schanzenzentrum

text: Vuonna 2007 päätettiin rakentaa kolme uutta hyppyrimäkeä Tschaggunsiin vuoden 2015 Euroopan nuorten talviolympiafestivaaleja varten. Suunnittelukilpailun voittajaksi valittiin marraskuussa 2011 arkkitehtitoimisto Mitiska Wäger Architekten. Neljän muovitetun hyppyrimäen, funikulaarin ja toiminnallisten rakennusten rakennustyöt aloitettiin maaliskuussa 2013. Kolme pienintä hyppyrimäkeä valmistuivat harjoituskäyttöön joulukuussa 2013, normaalimäki ja muut rakennukset valmistuivat seuraavana kesänä. Montafoner Schanzenzentrumin avajaisia vietettiin 28. kesäkuuta 2014. Montafoner Schanzenzentrumin kokonais rakennuskustannukset nousivat 15,2 miljoonaan euroon, alkuperäis suunnitellusta 9,6 miljoonasta eurosta.


title: Montafoner Schanzenzentrum

text: Euroopan nuorten talviolympiafestivaaleilla 2015 normaalimäessä henkilökohtaisen kilpailun voitti Niko Kytösaho ja joukkuekilpailun voitti Slovenia, HS66 -mäessä naisten henkilökohtaisen kilpailun voitti Sofja Tihonova ja sekajoukkuekilpailun Saksa.


title: Montafoner Schanzenzentrum

text:
Mäkiennätyksen 107,0 metriä on hypännyt Constantin Schnurr.
Kesämäkiennätyksen 105,5 metriä on hypännyt Eric Frenzel.
Naisten kesämäkiennätyksen 100,5 metriä on hypännyt Daniela Iraschko-Stolz.
Mäkiennätyksen 63,5 metriä ovat hypänneet Tine Bogataj, Clemens Leitner ja František Holík.
Naisten mäkiennätyksen 62,0 metriä on hypännyt Agnes Reisch.
Naisten kesämäkiennätyksen 61,5 metriä on hypännyt Claudia Purker.
Mäkiennätyksen 86,0 metriä on hypännyt Andreas Däscher.


Chongqing Jiangbein kansainvälinen lentoasema on lentoasema Chongqingin kaupungissa Kiinan keskiosassa. Lentoasema sijaitsee Chongqingin Yubein kaupunkipiirissä, noin 21 kilometriä keskustasta koilliseen.


title: Chongqing Jiangbein kansainvälinen lentoasema

text: Finnair aloitti 9. toukokuuta 2012 suorat lennot Helsingin ja Chongqingin välillä.


title: Drag Me Down

text: Drag Me Down on brittiläis-irlantilaisen poikabändin One Directionin heinäkuussa 2015 julkaisema single, joka kuuluu myös heidän viidennelle studioalbumilleen "Made in the A.M.". Kappaleen kesto on kolme minuuttia ja 12 sekuntia.


title: Drag Me Down

text: Drag Me Down on One Directionin ensimmäinen single Zayn Malikin jätettyä yhtyeen maaliskuussa 2015. Se oli 11:llä listalla suosituin äänite, mukaan lukien Ranskassa ja Iso-Britanniassa. Suomen virallisella listalla kappale sijoittui parhaimmillaan kolmanneksi. Suomen latauslistalla se oli ykkösenä viikolla 32.


title: Drag Me Down

text: Kappaleen musiikkivideo julkaistiin YouTubessa elokuussa 2015 ja sillä on marraskuussa 2015 yli 186 miljoonaa katselukertaa.


title: Université Paris-Saclay

text: Université Paris-Saclay eli UPS () on teknillinen korkeakoulu Pariisi kaupungissa Île-de-Franceissa Ranska. UPS tunnetaan ennen kaikkea luonnontieteiden ja tekniikan opetuksesta sekä tutkimuksesta, mutta yliopistossa opetetaan myös johtamista, taloustieteitä, kieliä, poliittista historiaa ja filosofiaa. Sen perusti vuonna 2014.


title: Université Paris-Saclay

text: UPS:ssa on opiskellut tai opettanut 3 Nobel-palkinnon saanutta.


title: Wienerwald

text: Wienerwald () on metsäinen vuoristoalue Ala-Itävallan ja Wienin alueella Itävallassa. Se on noin 45 kilometriä pitkä ja 20-30 kilometriä leveä ja muodostaa koillisen osan Pohjoisia Kalkkialppeja. Tämä hyvin metsäinen alue on wieniläisten suosima virkistysalue.


title: Wienerwald

text: Wienerwaldia rajoittavat Tonava ja sen sivujoet Triesting, Gölsen ja Traisen. Se sijaitsee pääasiassa Ala-Itävallan kahden hallintoalueen, Mostviertelin ja Industrieviertelin rajamailla, mutta ulottuu myös Wienin kaupungin alueelle. Sijaintinsa vuoksi se on Wienin ja sen tiheään asutun lähiseudun asukkaiden suosima ulkoilualue.


title: Wienerwald

text: Wienerwaldin korkein kohta on Schöpfl, joka on 893 metriä merenpinnan yläpuolella. Siellä sijaitsee Leopold Figlin mukaan nimetty observatorio. Huomattavia jokia Wienerwaldin alueella ovat Wien, Schwechat ja Triesting. Wienerwaldin koilliskärjessä sijaitseva Leopoldsberg Tonavan varressa on samalla Alppien itäisin kohta.


title: Wienerwald

text: Vaikka Wienerwald on suojeltu Unescon biosfäärialueeena, nykyisin sitä uhkaa Wienin kaupunkirakenteen hajoaminen ja kaupunkiasutuksen leviäminen alueelle. Jo 1800-luvulla Wienin kaupunki perusti sinne kaksi laajaa puistoa, Lainzer Tiergartenin ja "Schwarzenbergpark"in. Lainzer Tiergartenissa saattaa nähdä monia metsän eläimiä kuten villisikoja. Lähellä Purkersdorfia noin 20 kilometriä Wienistä länteen on Sandsteinin luonnonsuojelualue.. Alueella on myös useita luolia, joista tunnetuimpia on "Dreidärrischenhöhle" ("Kolmen mielipuolen luola").


title: Wienerwald

text: Laajojen metsien lisäksi Wienerwaldin alueella on myös useita pikkukaupunkeja, ja alueella harjoitetaan viininviljelyä.


title: Wienerwald

text: Wienerwaldin vuoret muodostavat siirtymävyöhykkeen Itä-Alppien ja Karpaattien välille, jotka Tonava ja eräät Wienin lähellä olevat tektoniset linjat erottavat toisistaan. Wienerwaldin pohjoisosa kuuluu Alppien hiekkakivivyöhykkeeseen, eteläosa Pohjoisiin Kalkkialppeihin. Idässä vuoriston laita on samalla terminen raja, joka geologisesti rajoittaa Wienin allasta.


title: Wienerwald

text: Wienerwaldin pohjoisosien metsissä kasvaa kaikkialla pyökkejä, tammia ja valkopyökkiä, kun taas sen eteläosa on pääasiassa havumetsää, jossa kasvaa enimmäkseen mäntyjä ja pihtoja. Siellä sijaitsee myös "Förhenberge"n ("Mäntyvuorten") luonnonpuisto.


title: Wienerwald

text: Wienerwaldissa on todennäköisesti ollut asutusta 700-luvulta lähtien. Avaarien vaikutuksesta sinne asettui kansainvaellusajan jälkeen slaavilaista väestöä, mikä mahdollisesti on vaikuttanut kylien nimiin kuten Döbling, Liesing ja Gablitz. Myöhemmin Wienerwald oli ruhtinaiden metsästysmaata, mutta 1500-luvulta lähtien siellä harjoitettiin metsänhoitoa. Vuodesta 1848 lähtien teollisuuden kehitys johti kasvavaan muuttoliikkeeseen alueelle. Vuonna 1870 esitettiin suunnitelma, jonka mukaan suurin osa metsästä olisi kaadettava, mutta se sai osakseen laajaa vastustusta, jossa Josef Schöffel oli yksi merkittävimmistä vaikuttajista.


title: Wienerwald

text: Vuonna 1987 Wienin, Ala-Itävallan ja Burgenlandin osavaltioiden kuvernöörit allekirjoittivat "Wienerwald-julistusen" alueen luonnon suojelemiseksi.


title: Wienerwald

text: Elokuvanäyttelijä Hedy Lamarrin tuhka haudattiin hänen pyynnöstään Wienerwaldiin.


title: Wienerwald

text: Maailmankuuluksi Wienerwaldin on tehnyt varsinkin Johann Strauss nuoremman valssi "Wienerwaldin tarinoita" ("Geschichten aus dem Wienerwald"), samoin eräs Ödön von Horváthin näytelmä ja sen useat elokuvasovitukset.


title: Wienerwald

text: Wienerwaldin maisemien on myös väitetty innoittaneen Ludwig van Beethovenia hänen säveltäessään kuudennen sinfoniansa eli Pastoraalisinfonian, jota toisinaan on nimitetty myös "Wienerwald-sinfoniaksi".


title: Nelosen urheiluaamu

text: Nelosen urheiluaamu oli suomalainen urheilupainoitteinen TV-ohjelma. Ohjelmaa esitettiin lauantaisin Nelonen-kanavalla. Ensimmäinen jakso esitettiin 24. tammikuuta 2004. Viimeinen lähetys nähtiin 30. tammikuuta 2010. Ohjelman lähetysaika aluksi oli aamuisin klo 08.00–09.30 aina 18. kesäkuuta 2005 asti. 2. heinäkuuta 2005 lähtien ohjelman lähetysajaksi tuli klo 09.00–10.30 aina 30. joulukuuta 2006 asti. 6. tammikuuta 2007 lähtien ohjelman lähetysaika oli klo 10.00–11.30 joka kesti aina viimeiseen 30.1.2010 esitettyyn jaksoon asti. Ohjelman studioisäntinä nähtiin Juhani Henriksson, Teemu Virtanen, Pepe Jürgens, Matti Eve, Mikko Korhonen, Ismo Valkki, Kirsi Alm, Taina Nyberg, Sanna Mäenpää ja Maria Mäkinen.


title: Gyokuro

text: Gyokuro () on erittäin arvostetun japanilaisen vihreän teen luokka. Gyokuroa valmistetaan ainoastaan kevätsadosta. Ennen kevään sadonkorjuuta, kun teepensaan uudet versot ovat noin 2 cm pitkiä, pensaat peitetään noin kolmeksi viikoksi varjostusverkkojen alle. Noin kymmenen päivän jälkeen varjostusverkkojen päälle lisätään olkia tai muuta lisävarjostusta varsin peittävän (noin 70 % varjostus) auringon suojan synnyttämiseksi viimeisen noin 11 päivän ajaksi. Tällöin teelehdet saavat tavallista vahvemman vihreän värin ja senchaa makeamman maun. Varjostuksessa teelehtien teaniinipitoisuus kohoaa. Valmistusvaiheessa teelehdistä poistetaan vielä ruodot ja suonet. Japanilaisen teen tuotannosta noin 0,3 prosenttia on gyokuroa.


title: Gyokuro

text: Haudutusveden lämpötila 50–60 °C, haudutusaika 1-2 minuuttia. Samoista teelehdistä voidaan tehdä 2–3 haudutusta.


title: Gyokuro

text: Arvostetun, herkän, mutta hyvin aromikkaan, makean ja hennon vihreän teejuoman kofeiinipitoisuus (teiini) on korkea eli juoma on virkistävää. Japanilaisen uskomuksen mukaan teen runsas klorofylli olisi hyväksi iholle.


title: Gyokuro

text: Gyokurosta valmistetaan matchaa, japanilaisessa teeseremoniassa käytettyä vihreää teejauhetta.


title: Puhemies

text: Puhemies on työtehtävä parlamentissa. Puhemiehen tehtävät voivat olla muun muassa puheenvuorojen jakaminen, äänestysesitysten laatiminen, istunnon käsittelyjärjestyksen päättäminen, pöytäkirjojen tarkastaminen ja toimia virallisena allekirjoittajana valtion kirjelmissä. Suomessa eduskunnan puhemies on valtakunnan hierarkiassa toisena presidentin jälkeen.


title: Henry David Lee

text: Henry David Lee (9. joulukuuta 1849 – 15. maaliskuuta 1928) oli kuuluisan Lee-vaatemerkin perustaja.


title: Henry David Lee

text: Hän syntyi vuonna 1849 Vermontin osavaltiossa ja kävi koulunsa Tunbridgessä. Hän muutti Ohion Galioniin vuonna 1862, jossa hän työskenteli hotellissa. Vuonna 1889 hän muutti Kansasiin ja perusti H.D. Lee Mercantile Co.-yhtiön (jonka nimi vaihdettiin myöhemmin Leeksi).


title: Pedro Piquet

text: Pedro Estácio Leão Piquet Souto Maior (s. 3. heinäkuuta 1998 Brasília) on brasilialainen autourheilija. Hän on kolminkertaisen Formula 1 maailmanmestarin Nelson Piquet'n nuorin poika. Hänen vanhempi veljensä Nelson Piquet Jr. on myös autourheilija.


title: Pedro Piquet

text: Piquet aloitti uransa karting-luokista vuonna 2006 ollessaan kahdeksan vuotias. Hän voitti kotimaassaan Brasiliassa useita mestaruuksia.


title: Pedro Piquet

text: Vuonna 2014 Piquet aloitteli kilpauraansa Uuden-Seelannin Toyota Racing Series -sarjassa. Hän ajoi kuusi kilpailua ja keräsi 140 pistettä. Kyseisen vuoden pääsarja oli kuitenkin Brasilian Formula 3 jossa hän voitti heti ensimmäisellä kaudellaan sarjan mestaruuden saavuttaen 11 voittoa, kuusi paalupaikkaa ja 14 palkintosijaa. Samana vuonna hän osallistui yksittäisiin kilpailuihin Global Rallycross Championship - ja Brazilian Mercedes-Benz Challenge C250 Cup -sarjoissa. Vuonna 2015 Piquet jatkoi kilpailemista Brasilian F3 -sarjassa. Samana vuonna hän ajoi Brasilian Porsche GT3 Cup Challenge -sarjaa. Hän ajoi myös kaksi kilpailua Euroopan Porsche Supercup -sarjassa.


title: Pedro Piquet

text: Vuonna 2016 Piquet kilpaili Euroopan Formula 3 -sarjassa.


title: Vonetta Flowers

text: Vonetta Flowers ("o.s. Jeffery", s. 29. lokakuuta 1973 Birmingham, Alabama) on uransa jo päättänyt yhdysvaltalainen rattikelkkailun olympiavoittaja. Flowers on 167 senttimetriä pitkä ja painaa 70 kilogrammaa.


title: Vonetta Flowers

text: Vasta vuonna 1999 rattikelkkailun aloittanut Flowers osallistui urallaan kaksiin talviolympialaisiin, vuosina 2002 ja 2006. Vuoden 2002 talviolympialaisista Salt Lake Citystä Flowers saavutti kultaa kahden naisen kelkasta yhdessä Jill Bakkenin kanssa. Näin Flowersista tuli historian ensimmäinen tummaihoinen talviolympialaisten kultamitalisti. Hän oli myös ensimmäinen alabamalainen talviolympialaisten mitalisti. Vuoden 2006 talviolympialaisissa Torinossa Flowers ja Jean Prahm sijoittuivat kuudenneksi. Vuonna 2004 Flowers ja Prahm saavuttivat MM-pronssia.


title: Vonetta Flowers

text: Flowers kilpaili nuorempana myös yleisurheilussa. Hänen valmentajanaan toimi hänen miehensä Johnny Mack Flowers.


title: Harry Mallin

text: Henry William "Harry" Mallin (1. kesäkuuta 1892 Shoreditch – 8. marraskuuta 1969 Lewisham) oli brittiläinen amatöörinyrkkeilijä. 180 senttimetriä pitkä Mallin kilpaili keskisarjassa.


title: Harry Mallin

text: Mallin osallistui urallaan kaksiin kesäolympialaisiin, joista molemmista hän saavutti kultaa. Vuoden 1920 kesäolympialaisissa Antwerpenissä Mallin juhli kultaa keskisarjassa. Myös vuoden 1924 kesäolympialaisista Pariisista Mallin voitti kultaa keskisarjasta. Pariisin kisojen puolivälierissä Mallin hävisi alun perin ranskalaiselle Roger Brousselle, mutta tämä hylättiin, kun Mallinin hartioissa ja käsivarsissa huomattiin ottelun jälkeen puremajälkiä. Mallin ei ryhtynyt urallaan ammattilaiseksi ja voitti jokaisen amatööriottelunsa.


title: Harry Mallin

text: Mallin toimi siviilissä poliisina. Hänen pikkuveljensä Fred Mallin voitti kultaa keskisarjasta ensimmäisistä, vuoden 1930 Brittiläisen imperiumin kisoista ja sijoittui neljänneksi vuoden 1928 kesäolympialaisissa. Harry Mallin kuoli vuonna 1969 77-vuotiaana.


title: Vicious Lies and Dangerous Rumors

text: Vicious Lies and Dangerous Rumors on rap-artisti Big Boin toinen sooloalbumi, joka julkaistiin 11. joulukuuta 2012.


title: Vicious Lies and Dangerous Rumors

text: Albumilta julkaistiin yksi single, Mama Told Me, jossa oli mukana myös Kelly Rowland. Albumille oli tarkoitus tulla myös yhteistyötä OutKastin toisen osapuolen, André 3000:n kanssa, mutta hänen työnsä karsiutuivat pois albumilta sopimusesteiden pakottamina. Kriitikot pitivät "Vicious Lies and Dangerous Rumorsia" edeltäjäänsä, "a", heikompana mutta verrattain hyvänä albumina. Soundin kriitikko piti "Apple Of My Eye" -kappaletta, johon tehtiin myös musiikkivideo, albumin "iskevimpänä". Avausviikollaan albumi sijoittui Billboard 200 -listalla 34:nneksi.


title: Superpahisten liiga

text: Superpahisten liiga (League of Super Evil) on kanadalainen humoristinen animaatiosarja joukosta hieman pöhköjä pahiksia, jotka haluaisivat hallita naapurustoaan ja lopulta koko maailmaa. Joukon johtajana on pieni sisupussi Voltar. Kavalat juonet tyssäävät kerta toisensa jälkeen, koska kaikki jäsenet ovat toivottomia tapauksia, jokainen omalla persoonallisella tavallaan. Samoissa ympyröissä pyörii myös ihan oikeita pahiksia, joiden touhut tuovat elämään oman jännityksensä.


title: Agora (Kos)

text: Αgora () on Kosin kaupungin antiikin aikainen agora Kosin saarella Kreikassa. Sen arkeologinen kohde sijaitsee kaupungin keskustassa Neratzián linnan eteläpuolella lähellä satamaa. Se on avoinna yleisölle. Arkeologista aluetta kutsutaan myös "Sataman arkeologiseksi alueeksi".


title: Agora (Kos)

text: Agoran ympäristö on ollut Kosin kaupungin keskus pitkään, ja sieltä on löydetty merkkejä asutuksesta mykeneläiseltä ja geometriselta kaudelta lähtien. Kaupungista tuli hallinnollinen keskus vuonna 366 eaa., minkä jälkeen alueelle rakennettiin paljon julkisia rakennuksia. Varsinaisen agoran arkeologisen alueen vanhimmat rakennukset on ajoitettu hellenistiselle ajalle 300–200-luvulle eaa. ja sen alue vastaa suurin piirtein myös keskiaikaisen Kosin kaupungin aluetta. Alue on tuhoutunut usein maanjäristyksissä antiikin aikana, ja siksi rakennusvaiheita on useita. Vuoden 142 jaa. maanjäristys tuhosi monia rakennuksia, joita ei enää rakennettu uudestaan. Vuoden 469 maanjäristys merkitsi loppua antiikin aikaiselle kaupungille ja siirtymistä kohti varhaiskristillistä ja bysanttilaista rakentamista. 400-luvulla agoralle rakennettiin mm. basilikakirkko.


title: Agora (Kos)

text: Italialaisten suorittamat arkeologiset kaivaukset alueella alkoivat vuoden 1933 suuren maanjäristyksen jälkeen, kun suuri osa kaupungista oli tuhoutunut. Kaivaukset kestivät vuodet 1935–1942. Niitä johti aluksi L. Laurenzi ja myöhemmin L. Morricone. Kreikkalaiset ovat jatkaneet kaivauksia toisen maailmansodan jälkeen. Kaivausten yhteydessä on tehty myös kunnostustöitä.


title: Agora (Kos)

text: Agora oli rakennettu pohjoislaidaltaan kiinni 300-luvulla eaa. rakennettuun kaupunginmuuriin. Kolmelta muulta sivultaan se oli varustettu omalla muurillaan. Nykyisin agoran arkeologinen alue on jotakuinkin kolmion muotoinen ja sen sivut ovat noin 200–300 metriä pitkät. Kosin keskusta ympäröi aluetta joka puolelta.


title: Agora (Kos)

text: Alueella on ollut lukuisia temppeleitä, kuten Afrodite Pandemoksen temppeli ja pieni Herakleen temppeli, kylpylä sekä muita julkisia ja yksityisiä rakennuksia. Suurin rakennuksista on ollut yli 300 metriä pitkä. Kaivaukset ovat paljastaneet myös jäänteitä 4–6 metriä leveistä kaduista. Samalla on käynyt ilmi, että kaupunki on noudattanut Hippodamokselle tyypillistä pohjakaavaa. Monissa rakennuksissa on ollut mosaiikkilattia, joista on säilynyt jäänteitä. Agoralta on löydetty myös mm. Hippokrateen patsas. Varhaiskristillisen basilikan rauniot ovat alueen koillisosassa.


title: Hippokrateen puu

text: Hippokrateen puu () on plataanipuu, joka sijaitsee Kosin kaupungissa Kosin saarella Kreikassa. Legendan mukaan lääketieteen isä Hippokrates (460–377 eaa.) opetti sen alla.


title: Hippokrateen puu

text: Puu on lajiltaan idänplataani ("Platanus orientalis") ja sen ympärysmitta on noin 20 metriä. Se sijaitsee kaupungin keskustassa "Plateía Platánou" -aukiolla (”Plataanin aukio”) lähellä Neratzián linnaa ja Gazi Hassanin moskeijaa. Puu on todellisuudessa vain noin 500 vuotta vanha, mutta on mahdollista, että se olisi Hippokrateen aikana paikalla kasvaneen puun jälkeläinen. Puu on suojeltu ja ympäröity aitauksella.


title: Hippokrateen puu

text: Puun siemeniä ja pistokkaita on lahjoitettu muihin maihin lääketieteellisille instituutioille, ja niistä on istutettu lukuisia puita, muun muassa Washingtoniin National Library of Medicinen edustalle vuonna 1961.


title: Roomalainen odeion (Kos)

text:
Roomalainen odeion () on antiikin aikainen odeion eli musiikkiteatteri Kosin kaupungissa Kosin saarella Kreikassa. Sen arkeologinen kohde sijaitsee kaupungin keskustan lounaislaidalla niin kutsutun läntisen arkeologisen alueen eteläosassa lähellä niin kutsuttua Roomalaista taloa ("Casa Romana").
Odeion rakennettiin roomalaisella ajalla ensimmäisellä vuosisadalla tai 100-luvulla jaa. Se korvasi paikalla olleen varhaisemman rakennuksen, joka toimi kenties buleuterionina eli kaupungin neuvoston kokouspaikkana. Odeionilla järjestettiin musiikkiesityksiä ja -kilpailuita. Siellä kokoontui myös "gerousia" eli kaupungin vanhinten neuvosto, jolla ei ollut todellista poliittista valtaa.


title: Roomalainen odeion (Kos)

text: Odeion oli katettu. Keskiosassa oli ympyränmuotoinen "orkhestra". Näyttämö eli "skene" oli kaksiosainen: etuosassa oli "proskenion" ja takaosassa "paraskenion". Ne oli yhdistetty kolmen oviaukon välityksellä. Marmorista rakennetussa katsomossa oli 14 penkkiriviä ja siihen mahtui noin 750 henkeä. Odeion oli koristeltu muun muassa patsain ja mosaiikkilattioin.


title: Roomalainen odeion (Kos)

text: Odeionin arkeologiset kaivaukset suoritettiin vuonna 1929 L. Laurenzin johdolla. Se kunnostettiin tuolloin sekä vuosina 1994–1999. Nykyisin odeionilla järjestetään kulttuuritapahtumia.


title: Roomalainen talo (Kos)

text:
Roomalainen talo () eli Casa Romana on uudelleenrakennettu roomalaisaikainen yksityistalo Kosin kaupungissa Kosin saarella Kreikassa. Se sijaitsee kaupungin keskustan lounaislaidalla niin kutsutun läntisen arkeologisen alueen eteläosassa lähellä Roomalaista odeionia.
Talo rakennettiin alun perin 100-luvun lopulla tai 200-luvun alussa varhaisemman hellenistisellä ajalla rakennetun talon paikalle.


title: Roomalainen talo (Kos)

text: Rakennus muistuttaa mm. Pompejista tunnettuja roomalaisia yksityistaloja. Siinä on kaksi kerrosta, kolme atriumpihaa ja yhteensä 36 huonetta. Jokaisen atriumin keskellä on suihkulähde. Rakennus on ollut koristeltu mosaiikkilattioin sekä freskoilla ja veistoksilla. Koristelut esittävät muun muassa mytologian hahmoja sekä eri eläimiä.


title: Roomalainen talo (Kos)

text: Rakennuksen rauniot löytyivät vuoden 1933 maanjäristyksen jälkeen alkaneissa italiaisten suorittamissa kaivauksissa. Italialaiset päättivät rakentaa talon uudelleen alkuperäistä muistuttavaksi, ja työ valmistui vuonna 1940. Talosta lähinnä alaosa on alkuperäistä rakennusta.


title: Matka mielen ytimeen

text: Matka mielen ytimeen on Saimaa-yhtyeen cover-albumi, joka julkaistiin lokakuussa 2015. Albumi on tyyliltään instrumentaali, jossa jamitteluhenkinen jazz on vahvasti mukana. Albumin kappaleiden alkuperäisversiot ajoittuvat 1970-luvulle tai sen lähivuosille.


title: Matka mielen ytimeen

text: "Matka mielen ytimeen" on edellisvuonna Pepe & Saimaa -menestysalbumilla soittaneen Saimaa-kokoonpanon tekemä. Albumi julkaistiin 30. lokakuuta 2015. Se oli Radio Helsingin ja Helsingin Sanomien nyt.fi:n viikon albumi.


title: Matka mielen ytimeen

text: Teokselle lähes täydet pisteet antaneen Soundin kriitikon Jami Järvisen mukaan albumin jokainen kappale ylittää tasoltaan alkuperäisen versionsa. Muun muassa kymmenminuuttiseksi venytettyä "Lentävää kalakukkoa" tulkitaan progejazzina, ja albumin pisin kappale "Levoton Tuhkimo" kestää liki 16 minuuttia.


title: Matka mielen ytimeen

text: "Matka mielen ytimeen" debytoi Suomen virallisella albumilistalla viikolla 45/2015, jolloin se sijoittui 21:nneksi. Seuraavalla viikolla albumi oli tippunut yhden sijan.


title: Messene

text: Messene () oli antiikin aikainen kaupunki ja kaupunkivaltio ("polis") Messeniassa Kreikassa. Sen arkeologinen alue "Antiikin Messene" (Αρχαία Μεσσήνη, "Archaía Messíni") sijaitsee Messínin kunnassa lähellä Mavrommátin kylää, noin 16 kilometriä pohjoisluoteeseen nykyisestä Messínin kaupungista. "Archaía Messíni" on myös lähialueen käsittävä kyläyhdyskunta, johon kuuluvat kylät Mavrommáti (142 asukasta) ja Petrálona (52) sekä Moní Voulkánou -luostari (vuonna 2011).


title: Messene

text: Messenen arkeologinen alue on vuodesta 2014 ehdolla lisättäväksi Unescon maailmanperintöluetteloon.


title: Messene

text: Messenen paikka on ollut asuttu viimeistään myöhäisellä neoliittisella kaudella tai varhaisella helladisella kaudella. Ensimmäisen paikalla olleen kaupungin nimi oli "Ithome" (). Noin 800–700-luvuilla eaa. läheiselle Ithomevuorelle perustettiin Zeus Ithomataksen kultti. Samoihin aikoihin rakennettiin alakaupunkiin heroon sekä Artemis Orthian ja Asklepioksen pyhäköt. Kaupunki taantui, kun Sparta liitti alueen itseensä vuosina 743–724 eaa. käydyn ensimmäisen messenialaissodan jälkeen, ja asukkaista tuli Spartan helootteja.


title: Messene

text: Messenen kaupungin perusti samalle paikalle thebalainen kenraali Epameinondas vuonna 369 eaa. sen jälkeen, kun Sparta oli hävinnyt Leuktran taistelun vuonna 371 eaa. Kerrotaan, että kaupunki olisi rakennettu 85 päivässä. Messenestä tuli Spartasta vapautuneen Messenian pääkaupunki. Kaupungissa järjestettiin muun muassa Ithomaia-kisat Zeuksen kunniaksi.


title: Messene

text: Suuri osa kaupungista tuhoutui ja hylättiin noin vuonna 360–370 jaa. Rooman valtakunnan taantumisen, barbaarien hyökkäysten ja maanjäristysten seurauksena. Paikalla on ollut asutusta bysanttilaisena aikana noin 900–1200-luvuilla.


title: Messene

text: Alueen arkeologiset kaivaukset on suorittanut Ateenan arkeologinen seura. Ne alkoivat vuonna 1895 Themistoklís Sofoúliksen johdolla. Ne jatkuivat vuosina 1909–1925 Geórgios Oikonómoksen ja vuosina 1957–1975 Anastásios Orlándoksen johdolla. Uusin kaivaus- ja entisöintiprojekti alkoi vuonna 1987 ja jatkuu edelleen.


title: Messene

text: Messene sijaitsee hedelmällisessä laaksossa Ithomevuoren (nykyinen Ithómi) eteläpuolella. Se oli linnoitettu kaupunki, jolla on strateginen sijainti, sillä se hallitsi sekä pohjoispuolella sijainnutta Stenyklaroksen että eteläpuolella sijainnutta Makarian laaksoa. Monet merkittävimmät pyhäköt olivat Ithomevuorella, joka oli kaupungin akropolis eli linnavuori, kun taas alakaupungissa oli lukuisia muita merkittäviä julkisia rakennuksia. Alakaupungin pohjakaava noudattaa Hippodamokselle tyypillistä geometristä suunnitelmaa. Merkittävimpiin rakennuksiin lukeutuvat:


title: Messene

text: Artemis Limniatiksen temppeli


title: Messene

text: Artemis Limniatiksen temppeli sijaitsi Ithomevuorella. Temppeli rakennettiin 200-luvulla eaa. ja se edusti joonialaista tyyliä.


title: Messene

text: Zeus Ithomataksen pyhäkkö


title: Messene

text: Zeus Ithomataksen pyhäkkö sijaitsi myös Ithomevuorella. Se rakennettiin geometrisella kaudella 800–700-luvuilla eaa. Temppelissä oli argoslaisen Agedalaan veistämä Zeuksen kulttipatsas. Nykyisin temppelin paikalla on perimätiedon mukaan noin vuonna 725 perustettu Voulkánoksen luostari ("Moní Voulkánou").


title: Messene

text: Asklepieion


title: Messene

text: Asklepieion oli Asklepioksen ja Hygieian pyhäkkö. Sen ydinalueen ympäröi lähes neliönmuotoinen peripteros, jonka jokaisella neljällä sivulla oli stoa eli pylväshalli. Sen koko oli noin 71,9 x 66,7 metriä ja se edusti korinttilaista tyyliä. Peripteroksen keskellä oli Asklepioksen temppeli. Sen koko oli noin 13,7 x 27,9 metriä ja korkeus noin 9 metriä. Siinä oli 6 x 12 pylvästä ja se edusti doorilaista tyyliä. Messenessä Asklepios ei ollut ensisijaisesti parantajajumala vaan kaupungin myyttisiä esi-isiä.


title: Messene

text: Kokonaisuutta ympäröi suuri määrä huoneita, jotka oli omistettu eri kulteille. Asklepieioniin kuului myös pienempi ekklesiasterion tai teatteri-odeion, jota kutsuttiin myös nimellä Dekterion. Sen näyttämön leveys on 21 metriä.


title: Messene

text: Buleuterion


title: Messene

text: Neuvoston kokoontumispaikka eli buleuterion oli myös osa Asklepieion-kokonaisuutta. Sen koko oli noin 20,8 x 21,6 metriä. Rakennus oli katettu. Siinä oli seinät kolmella sivulla ja sisäänkäynti lännestä. Asklepieioniin kuului myös mm. neuvoston arkistorakennus, jonka koko oli noin 16,5 x 19,8 metriä.


title: Messene

text: Stadion


title: Messene

text: Stadion on hevosenkengän muotoinen. Sen pituus on noin 175 metriä ja se aukeaa etelään päin. Se on säilynyt suhtellisen hyvin. Siihen liittyi gymnasion, joka muodostui doorilaista tyyliä edustaneistä stoista stadionin kolmella sivulla. Näistä länsistoan pituus oli noin 110 metriä. Stadionin eteläpäässä oli heroon-mausoleumi, joka oli pieni doorilainen temppeli. Siinä oli etupuolella neljä pylvästä. Se liittyi Saithidakseen ja tämän sukuun ("Saithidai") ja oli rakennettu ensimmäisellä vuosisadalla eaa.


title: Messene

text: Teatteri


title: Messene

text: Teatteri sijaitsee arkeologisen alueen luoteislaidassa. Se oli käytössä ainakin 200-luvulta eaa. 300-luvulle jaa. Sillä järjestettiin myös poliittisia kokouksia, kuten Filippos V:n ja Aratos Sikyonilaisen tapaaminen vuonna 214 eaa.


title: Messene

text: Kaupunginmuuri


title: Messene

text: Kaupunginmuuri ympäröi sekä kaupungin että Ithomevuoren. Se rakennettiin 200-luvulla eaa. ja se on merkittävä antiikin sotilasarkkitehtuurin edustaja. Sitä on säilynyt noin 9,5 kilometrin matkalta. Muurissa on ollut useita torneja ja portteja. Merkittävin oli pohjoisosassa sijainnut pääportti, jolta alkoi Megalopolikseen vievä tie.


title: Messene

text: Muut rakennukset


title: Messene

text: Muihin rakennuksiin ja rakennelmiin kuuluvat muun muassa agora ja siellä ollut Arsinoen (Leukippoksen tyttären) lähdekaivo, Messene-jumalattaren pyhäkkö, roomalaiset huvilat sekä lukuisat hautamuistomerkit ja heroonit.


title: Messene

text: Arkeologisen alueen museo sijaitsee alueen pohjoispuolella Mavrommátista tulevan tien varressa.


title: Shadow World

text: Shadow World on suomalaisen melodisen death metal -yhtyeen Wolfheartin toinen albumi. Sen julkaisi Spinefarm Records elokuussa 2015. Albumin korkein sijoitus Suomen virallisella albumilistalla oli kuudentena.


title: Shadow World

text: Kappaleista "Aeon of Cold" ja "Zero Gravity" kuvattiin musiikkivideot.


title: Heikki Kulta

text: Heikki Kulta (s. 14. syyskuuta 1955) on suomalainen Formula 1 -kilpailuista kirjoittava toimittaja, joka on työskennellyt vuodesta 1978 asti Turun Sanomissa. Kulta raportoi myös Helsingin Sanomissa. Hän tekee myös F1-analyysiennakoita ja kirjoittaa formulakolumneja.


title: Heikki Kulta

text: Kulta oli 22-vuotias tuore Turun Sanomien toimittaja, kun hänet lähetettiin Ahvenanmaalle tekemään juttua suhdetoimintakeikalla olevista moottoriurheilun tähdistä. Kullan uran ensimmäiseksi formulahaastateltavaksi tuli Niki Lauda, silloinen hallitseva maailmanmestari. Kulta itse katsoo siirtyneensä päätoimiseksi formulatoimittajaksi kauden 1983 Imolan osakilpailusta. Hänen uransa 300. formulakilpailu oli kauden 2014 Australian osakilpailu Melbournessa.


title: Heikki Kulta

text: Heikki Kulta on kirjoittanut kirjat kahdesta suomalaisesta F1-maailmanmestarista, Mika Häkkisestä ja Kimi Räikkösestä.


title: Heikki Kulta

text: Urheilutoimittajain liitto valitsi Kullan vuoden toimittajaksi vuonna 1994 ja 1999 hän sai AKK:n tunnustuspalkinnon numero 1.


title: Matti Piipponen (laulaja)

text: Matti Juhani Piipponen (s. 1937) on suomalainen oopperalaulaja, äänialaltaan tenori. Hän on laulanut ulkomailla, muun muassa Düsseldorfin oopperassa. Hän oli vuosina 1973–1978 Sibelius-Akatemian oopperakoulutuksen professori. Hän on tunnettu varsinkin liedlaulajana ja oratoriosolistina.


title: Matti Piipponen (laulaja)

text: Piipposen laulajanura alkoi vuonna 1960, kun "Albert Herringissä" laulanut Veikko Tyrväinen katkaisi pudotessaan kätensä ja viulisti Piipponen kutsuttiin orkesterista paikkaamaan häntä.


title: Winterborn (albumi)

text: Winterborn on suomalaisen melodisen death metal -yhtyeen Wolfheartin ensimmäinen albumi, joka julkaistiin 2013. Levy nousi Suomen virallisella listalla sijalle seitsemän, ja se oli Levykauppa Äxän äänestyksessä vuoden debyytti.


title: Winterborn (albumi)

text: Kappaleesta "Routa pt. 2" kuvattiin musiikkivideo.


title: Winterborn (albumi)

text: Kaikki kappaleet kirjoittanut Tuomas Saukkonen.


title: Aurélio Miguel

text: Aurélio Fernández Miguel (s. 10. maaliskuuta 1964 São Paulo) on brasilialainen uransa jo päättänyt judon olympiavoittaja ja nykyinen poliitikko. 180 senttimetriä pitkä ja 95 kilogrammaa painava Miguel kilpaili urallaan 95-kiloisten sarjassa.


title: Aurélio Miguel

text: Miguel saavutti olympiakultaa 95-kiloisten sarjasta vuoden 1988 kesäolympialaisista Soulista. Hän ei saanut viidessä ottelussaan yhtään pistesuoritusta vaan voitti kaikki ottelunsa vastustajien varoitusten avulla. Vuoden 1996 kesäolympialaisista Atlantasta Miguel saavutti pronssia samasta painoluokasta. Lisäksi hän sijoittui yhdeksänneksi vuoden 1992 kesäolympialaisissa Barcelonassa. MM-kilpailuista Miguel saavutti kaksi hopeamitalia ja yhden pronssimitalin. Pan-Amerikan kisoista Miguelilla on yksi kulta- ja yksi hopeamitali.


title: Aurélio Miguel

text: Urheilu-uransa jälkeen Miguel ryhtyi poliitikoksi. Hän on toiminut synnyinkaupunkinsa São Paulon kaupunginvaltuustossa vuodesta 2004 alkaen. Hän edustaa Tasavallan puoluetta.


title: Kelkkailun maailmanmestaruuskilpailut

text: Kelkkailun maailmanmestaruuskilpailut viittaa seuraaviin maailmanmestaruuskilpailuihin:


title: Rauno Julin

text: Rauno Julin (s. 8. marraskuuta 1950 Jyväskylä) on suomalainen fyysikko ja professori. Hän toimi fysiikan professorina Jyväskylän yliopistossa vuosina 1996–2017. Hän on eräs kiihdytinpohjaisen fysiikan uranuurtajista Jyväskylän yliopistossa. Hän oli ydin- ja kiihdytinpohjaisen fysiikan kansallisen huippututkimusyksikön johtaja kahden toimikauden ajan 2006–2017. Hän jäi eläkkeelle vuoden 2017 lopussa, jonka jälkeen jatkaa emeritusprofessorina.


title: Rauno Julin

text: Kirjoitettuaan ylioppilaaksi Jyväskylän lyseosta vuonna 1969 Julin aloitti fysiikan ja matematiikan opinnot Jyväskylän yliopistossa. 1970-luvulla fysiikan laitoksella vaikuttivat professorit Juhani Kantele, Pertti Lipas, ja Kalevi Valli, joiden ansiosta hän kiinnostui fysiikasta. Julin valmistui filosofian maisteriksi 1973, lisensiaatiksi 1977 ja tohtoriksi 1979.


title: Rauno Julin

text: Akateemisen työuransa Julin aloitti Jyväskylän yliopiston fysiikan laitoksen assistenttina syksyllä 1972. Vuosina 1981–1982 hän toimi Alexander von Humboldt -säätiön stipendiaattina Jülichin KFA-tutkimuskeskuksessa Saksassa. Palattuaan kotimaahan hänet nimitettiin 1982 Jyväskylän yliopiston fysiikan yliassistentiksi. Hän toimi Suomen Akatemian nuorempana tutkijana vuosina 1986–1990 ja vanhempana tutkijana vuosina 1992–1996. Hän toimi Jyväskylän yliopiston fysiikan apulaisprofessorina vuosina 1990–1992. ja nimitettiin fysiikan professoriksi vuonna 1996.


title: Rauno Julin

text: Julin aloitti tieteellisen uransa rakentamalla gradutyönään piikiteistä puolijohdeilmaisimia konversioelektronien havaitsemiseen. Hän oli mukana työryhmässä, joka asensi Jyväskylän yliopiston ensimmäisen hiukkaskiihdyttimen (mallinimi MC-20) ja siihen liittyvät suihkuputkilinjat vuonna 1974. Työryhmässä työskenteli myös toinen tuleva Jyväskylän yliopiston fysiikan professori Juha Äystö.


title: Rauno Julin

text: Lisensiaattitutkielmassaan Julin tutki syklotronin pulssitetun suihkun käyttöä ytimen viritystilojen elinaikojen mittaamisessa. Väitöskirjatyössään hän kehitti elektronispektrometreja ja elinaikamittausmenetelmiä, käyttäen niitä kiihdyttimen suihkujen kanssa ytimen sähköisten monopoli- eli E0-siirtymien systemaattiseen tutkimukseen. Tätä työtä hän teki tutkimusryhmässä, jota johti professori Juhani Kantele.


title: Rauno Julin

text: Väiteltyään Julin keskittyi suihkunsisäiseen (in-beam) gammaspektroskopiaan tohtoritutkijakaudellaan (post doc-tutkijana) Jülichin KFA-tutkimuskeskuksessa Saksassa 1981–1982. Palattuaan kotimaahan hän jatkoi ytimen korkeaspintilojen in-beam-spektroskopian tutkimuksia Jyväskylän yliopiston fysiikan laitoksella ryhmässä, joka teki mittauksia suurilla moni-ilmaisinpalloilla Kööpenhaminan yliopiston yhteydessä toimivassa Niels Bohr-instituutissa Risossa, Tanskassa sekä Daresburyssä, Englannissa.


title: Rauno Julin

text: Fysiikan laitoksen in-beam-spektrospiaryhmän johtajana Julinin vastuulle tuli alan tutkimuksen aloittaminen Ylistönmäelle vuonna 1994 valmistuneessa uudessa kiihdytinlaboratoriossa, missä otettiin käyttöön uusi syklotroni (mallinimi K130)..


title: Rauno Julin

text: Varsinainen tieteellinen läpimurto ytimien in-beam-spektroskopian tutkimuksessa tapahtui vuonna 1995, kun Julinin tutkimusryhmä aloitti yhteistyön professori Matti Leinon johtaman ryhmän kanssa. Yhteistyöryhmä osoitti, että yhdistämällä tehokas in-beam-moni-ilmaisinpallo ja off-beam-tutkimuksiin tarkoitettu, Leinon ryhmän rakentama RITU-rekyylinerotin päästiin havaitsemaan ensimmäistä kertaa viritystilarakenteita eksoottisissa neutronivajaissa ja superraskaissa atomin ytimissä. Oleellista tässä kansainvälisesti menestyksekkäässä tutkimuksessa oli erityisesti Englannin yliopistojen useiden miljoonien eurojen arvoiset laite- ja henkilöresurssi-investoinnit, joiden saannissa Jyväskylän yliopiston käyttöön Julinilla on ollut keskeinen rooli.


title: Rauno Julin

text: Julinin tutkijaryhmässä 1990-luvun puolivälissä aloitti uransa nuori Paul Greenlees, josta tuli ERC-tutkija vuonna 2008, fysiikan professori vuonna 2013 ja in-beam-spektroskopiaryhmän johtaja vuonna 2014.


title: Rauno Julin

text: Rauno Julin on tekijänä 307 vertaisarvioidussa kansainvälisessä tieteellisessä artikkelissa.


title: Rauno Julin

text: Julin toimi Jyväskylän yliopiston fysiikan laitoksen (JYFL) johtajana vuosina 1996–1997 ja 2000–2002 sekä varajohtajana vuosina 2005–2013. Hän oli fysiikan laitoksen Kiihdytinlaboratorion johtajana vuosina 1997–2000 ja 2002–2013, yhteensä viisitoista vuotta. Julin on toiminut Ydin- ja kiihdytinpohjaisen fysiikan huippututkimusyksikön johtajana vuosina 2006–2011 ja vielä toisen toimikauden 2012–2017. Tutkimustyön lisäksi Julin on voimakkaasti paneutunut ydinfysiikan koulutukseen Suomessa. Hän toimi valtakunnallisen hiukkas- ja ydinfysiikan tutkijakoulun johtajana vuosina 1999–2015.


title: Rauno Julin

text: Julinilla on ollut myös monia kansainvälisiä luottamustehtäviä tieteellisissä organisaatioissa ja työryhmissä. Hän oli vuosina 2003–2008 Euroopan ydinfysiikan yhteistyökomitean NuPECC:in jäsen ja kantoi päävastuun NuPECC:in 2010-pitkäaikaissuunnitelman ydinrakennetutkimusosiosta. Julin on toiminut useiden EU:n puiteohjelmien integroitujen infrastruktuuriprojektien koordinaattorina ja kansainvälisten arviointi- ja ohjausryhmien jäsenenä. Hän on toiminut muun muassa Suomen edustajana kansainvälisessä IUPAP12-komiteassa vuodesta 2012 ja ESFRI:n fysiikan ja tekniikan strategiatyöryhmässä vuodesta 2013 lähtien. Julin oli Jyväskylän yliopiston hallituksen jäsenenä toimikaudella 2014–2017.


title: Rauno Julin

text: Rauno Julin on ollut vuodesta 2005 lähtien Suomalaisen Tiedeakatemian jäsen. Tasavallan presidentti Tarja Halonen myönsi Julinille hänen ansioistaan itsenäisyyspäivänä 2007 Suomen Valkoisen Ruusun ritarikunnan I luokan ritarimerkin.


title: Rauno Julin

text: Vuonna 1978 Julin oli TUL:n mestaruusmaratonilla 9.9.1978 Oulussa hopealla omalla ennätysajallaan 2.26.08. Hän harrastaa edelleen juoksua ja hiihtoa veteraanisarjoissa. Julin harrastaa myös musiikkia. Muusikonuransa hän aloitti vuonna 1965 soolokitaristina Tetetermite -yhtyeessä, jossa hän soittaa ja laulaa edelleenkin. Vuosina 1968–1969 Julin oli soolokiratistina Silvery-yhtyeessä, joka sai hopeaa Suomen ensimmäisissä rock-yhtyeiden SM-kilpailuissa vuonna 1969.


title: Rauno Julin

text: Rauno Julin on naimisissa Marjut Julinin (o.s. Asikainen) kanssa. Heillä on kolme lasta ja kahdeksan lastenlasta.


title: Karkku (taajama)

text: Karkun taajama on Karkun keskusta Sastamalan kaupungissa Pirkanmaalla. Se sijaitsee Rautaveden rannalla Seututie 249:n ja Tampere–Pori-radan varrella. Taajama on syntynyt Palvialan kylään, joka on kasvanut yhteen Ketunkylän ja Huidan kylien kanssa. Yleisesti Karkun keskustaa kutsutaankin Palvialaksi. Taajaman asukasluku on 541, ja sen eteläpuolella oleva haja-asutusalue nostaa alueen asukasluvun yli kuudensadan.


title: Karkku (taajama)

text: Taajama on syntynyt vasta 1900-luvulla ja Karkun keskusta on siirtynyt sinne. Palvialan kylä tosin on jo viimeistään keskiajalta. Palvialaan rakennettiin Karkun rautatieasema vuonna 1894. Taajamassa sijaitsevat Karkun palvelut ja muun muassa Karkun evankelinen opisto sekä Karkun kotitalous- ja sosiaalialan oppilaitos.


title: Pinomaa

text: Pinomaa on muun muassa seuraavien suomalaisten henkilöiden sukunimi:


title: Adidas Beau Jeu

text: Beau Jeu on Ranskassa järjestettävien vuoden 2016 jalkapallon Euroopan-mestaruuskilpailuiden virallinen pelipallo, jonka on valmistanut Adidas. Ranskalainen jalkapallolegenda Zinedine Zidane esitteli pallon Instagram-tilillään marraskuussa 2015.


title: Adidas Beau Jeu

text: Pallon nimi on ranskaa ja tarkoittaa kaunista peliä. Pallossa on valkoista, sinistä ja punaista, jotka ovat Ranskan lipun Trikolorin värit. Ensimmäistä kertaa myös pudotuspeleillä on oma pelipallonsa vuoden 2016 EM-kilpailuissa. Pallo on lähes samanlainen vuoden 2014 MM-kilpailuiden virallisen pelipallon Brazucan kanssa, mutta sen pitoa ja näkyvyyttä ilmassa on parannettu.


title: Uotsola

text: Uotsola on kylä ja taajama Sastamalan kaupungissa. Se oli aiemmin Mouhijärven kunnan keskusta ja toinen kunnan taajamista. Uotsola sijaitsee Mätikköjärven rannalla valtatie 11:n pohjoispuolella. Vuonna 2011 Uotsolan asukasluku oli 1 036.


title: Uotsola

text: Uotsolassa on säilynyt paljon 1800-luvun lopun rakennuskantaa. Mouhijärven kirkko valmistui kylään vuonna 1858. Uotsolassa sijaitsevat myös mm. terveyskeskus, kirjasto, pankki, useita liikkeitä sekä Mouhijärven yhteiskoulu.


title: Uotsola

text: Uotsolan ja läheisen Siilijärven nimiä on arveltu alkuperältään saamelaiseksi nimiksi. Siili ei ole suomalainen alkuperäislaji, sillä se saapui maahamme aikasintaan 1800-luvulla. Siksi vanhalle Siilijärvelle on haettu toinen etymologia. Sellainen löytyy siita-, siiti- ja siili- alkuisena sanana merkityksellä eli "lappalaisten talvikylä" tai "lapinkylä". Uotsolan nimi sopii asiayhteyteen, sillä vuosso-, vuotso- ja uotso-alkuiset nimet ovat appellatiivina eli "kapea, vetinen suo". Nimen säilyminen nykypäiviin voidaan ajatella niin, että maanviljelijät tunsivat rautakaudella tai keskiajalla lappalaisia Mouhijärvellä ja tiesivät paikkojen nimet. Kun viljely alkoi myös Mouhijärvellä, ottivat viljelijät myös käyttöönsä samat nimet.


title: Uotsola

text: Uotsolan alueen postinumero on 38460.


title: NH10

text: NH10 on vuonna 2015 ensi-iltansa saanut intialainen hindinkielinen jännityselokuva, jonka on ohjannut Navdeep Singh. Päärooleja näyttelevät Anushka Sharma ja Neil Bhoopalam. Pienellä budjetilla tehdyn elokuvan saatua positiivisia arvosteluja, se nousi hitaan alun jälkeen menestykseksi. Se esitettiin Suomessa Rakkautta ja anarkiaa -elokuvafestivaaleilla.


title: NH10

text: Kaupunkilaispariskunnan romanttinen viikonloppu muuttuu henkiinjäämistaisteluksi, kun he joutuvat todistamaan kunniamurhaa Intian takametsissä.


title: Midnight Memories

text: Midnight Memories on brittiläis-irlantilaisen poikabändi One Directionin kolmas studioalbumi. Se julkaistiin 25. marraskuuta 2013. Albumilta julkaistiin yhteensä neljä singleä: ”Best Song Ever”, ”Story of My Life”, ”Midnight Memories” ja ”You & I”.


title: Midnight Memories

text: Albumi nousi kahden edellisen tapaan heti ilmestyttyään Billboard 200 -listan kärkeen, mihin mikään muu yhtye ei aiemmin ollut pystynyt.


Xi’an Xianyangin kansainvälinen lentoasema on suurin lentoasema Luoteis-Kiinassa. Lentoasema sijaitsee Shaanxin maakunnan Xianyangin kaupungissa. Se palvelee pääosin Xi’ania ja muita lähellä olevia kaupunkeja. Matka Xi’anin keskustaan on noin 47 kilometriä.


title: Xi’an Xianyangin kansainvälinen lentoasema

text: Finnair aloitti ensimmäisenä eurooppalaisena lentoyhtiönä suorat lennot Euroopan kaupungista Xi’aniin 14. kesäkuuta 2013.


title: Mirel Wagner (albumi)

text: Mirel Wagner on suomalaisen laulaja-lauluntekijä Mirel Wagnerin helmikuussa 2011 ilmestynyt esikoisalbumi. Se julkaistiin myöhemmin syksyllä myös muualla Euroopassa sekä Britanniassa ja Pohjois-Amerikassa talvella 2012.


title: Mirel Wagner (albumi)

text: Kappale ”No Death” julkaistiin singlenä elokuussa 2011.


When the Cellar Children See the Light of Day on suomalaisen laulaja-lauluntekijä Mirel Wagnerin elokuussa 2014 ilmestynyt toinen studioalbumi. Suomessa sen julkaisi Kioski ja muualla maailmassa amerikkalainen Sub Pop, jonka kanssa Wagner teki levytyssopimuksen aikaisemmin saman vuoden helmikuussa. Kappale "Oak Tree" julkaistiin singlenä toukokuussa 2014.


title: When the Cellar Children See the Light of Day

text: Albumi nousi Suomen virallisen listan ykköseksi heti ilmestyttyään. Se oli myös arvostelumenestys, esimerkiksi Iso-Britannian suurin musiikkilehti Mojo antoi levylle täydet viisi tähteä ja valitsi sen kuukauden albumiksi. Maaliskuussa 2015 levy voitti Pohjoismaisen musiikkipalkinnon ensimmäisenä suomalaisena albumina.


title: Sister Sledge

text: Sister Sledge on yhdysvaltalainen, Philadelphiasta kotoisin oleva disko- ja soul-yhtye. Se perustettiin vuonna 1971, jolloin siihen kuuluivat siskokset Debbie, Joni, Kathy ja Kim Sledge. Kathy erosi yhtyeestä vuonna 1989, ja siitä lähtien Sister Sledge on esiintynyt triona. Joni kuoli kotonaan 60-vuotiaana 10. maaliskuuta 2017.


title: Sister Sledge

text: Yhtyeen kuuluisin kappale on vuonna 1979 julkaistu ”We Are Family”. Pienempiä hittejä ovat olleet ”He’s the Greatest Dancer”, ”Lost in Music”, ”My Guy” ja ”Frankie”.


title: Koskenkylä (Saarijärvi)

text: Koskenkylä on kylä Saarijärven keskustan lähistöllä, 17 kilometriä Saarijärven keskustasta pohjoiseen. Kylä sijaitsee Kokkolantien länsipuolella ja sen läpi virtaa Kalmujoki joka on yhteydessä Saarijärven koskireittiin sekä alueen järviin. Koskenkylän muodostaa lohkotun Kalmukosken (1774), Haapakosken (1787), vanhan Kolkanniemen pappilan sekä vuonna 1789 perustetun Vähä-Kalmukosken maat.


title: Koskenkylä (Saarijärvi)

text: Kylän naapurikyliä ovat mm. Lehtola, Riekko, Kolkanlahti, Muittari sekä Kalmarin kylä. Kylän historiassa on ollut aktiivista toimintaa mm. tervatehtaan, tukin uittamisen ja tiilitehtaan muodossa.


title: Koskenkylä (Saarijärvi)

text: Koskenkylässä toimi oma kansakoulu vuosina 1920–1967. Sitä kävi vuoden 1962 paikkeilla 39 oppilasta.


title: Teatro Bibiena

text: Teatro Bibiena (myös "Teatro Bibbiena" tai "Teatro Scientifico") on Italian Mantovassa toimiva, 1760-luvulla valmistunut teatteri. Sen on suunnitellut arkkitehti Antonio Galli da Bibiena. Talon julkisivun (1773) on suunnitellut Giuseppe Piermarini, jonka käsialaa on myös viereinen rakennus "Palazzo del-l’Accademia Virginale".


title: Teatro Bibiena

text: Barokkiteattereissa katsomo on hevosenkengän muotoinen, ja permantoa ympäröi yleensä 3–6 parveketta. Parvekkeen aitiot oli alkuaan tarkoitettu varakkaalle väelle. Teatro Bibiena noudattaa tätä barokin teatteri-ihannetta. Rakennus on melko pieni ja katunäkymässä huomaamaton. Sen näyttämö on 12,3 metrin levyinen, ja yleisöä voi olla enintään 380 henkeä.


title: Teatro Bibiena

text: Teatteri otettiin käyttöön joulukuussa 1769. Muutamia viikkoja myöhemmin 16. tammikuuta 1770 siellä esiintyi 13-vuotias musiikin ihmelapsi Wolfgang Amadeus Mozart. Hänen isänsä kerrotaan hämmästelleen teatterin kauneutta.


title: Antonio Galli da Bibiena

text: Antonio Galli da Bibiena (myös Antonio Galli da Bibbiena; s. 1697/1698, k. 1774) oli Bibiena-arkkitehtisukuun kuulunut barokkikauden italialainen arkkitehti, kuvataiteilija ja sisustussuunnittelija. Hän työskenteli vuodesta 1721 alkaen Wienissä veljensä Giuseppen kanssa keisarillisen hovin sisustustaiteilijana. Vuonna 1751 hän muutti Bolognaan. Hänen italialaisia töitään ovat muun muassa Bolognan Teatro Communale ja Mantovan Teatro Bibiena eli Teatro Scientifico.


title: Nicole Wilkins

text: Nicole Wilkins (s. 5. helmikuuta 1984 Farmington, Michigan) on yhdysvaltalainen fitness-urheilija ja valmentaja. Hän on maailman ainoa nainen, joka on voittanut Figure Olympia -tittelin neljä kertaa. Lisäksi hänellä on kolme figure-sarjan voittoa Arnold Sports Festivaleilta.


title: Nicole Wilkins

text: Nicole Wilkins on suorittanut Bachelor of Arts -tutkinnon terveystieteestä Oaklandin yliopistossa. Nicole Wilkinsin nimikkokilpailu on järjestetty kaksi kertaa Lahden Nordic FitnessExpo -tapahtumassa vuosina 2014 ja 2015. Kilpailussa lajin kansainväliset amatöörihuiput tavoittelevat ammattilaiskortteja. Wilkinsin äidinpuoleinen suku on kotoisin Pulkkilasta.


title: HMS Nile (1839)

text: HMS Nile oli Britannian kuninkaallisen laivaston vuonna 1839 vesillelaskettu Rodney-luokan 92-tykkinen toisen luokan linjalaiva.


title: HMS Nile (1839)

text: Alus tilattiin marraskuussa 1826 Plymouthin telakalta, jossa sen vastaavana rakennusmestarina oli Thomas Roberts. Köli laskettiin lokakuussa 1827, ja alus laskettiin vesille 28. kesäkuuta 1839. Alus sijoitettiin valmistuttuaan 12. elokuuta Devonportin reserviin.


title: HMS Nile (1839)

text: Alus muutettiin Plymouthissa lokakuusta 1840 maaliskuuhun 1841 koealukseksi 7 579 punnalla. Amiraliteetti antoi 24. marraskuuta 1852 määräyksen aluksen muuttamisesta potkurifregatiksi. Muutostyö tilattiin samana päivänä Devonportin telakalta ja työt aloitettiin 14. joulukuuta. Alus laskettiin vesille 30. tammikuuta 1854. Alukselle asennettiin muutostöiden aikana Seaward & Capelin valmistama 500 nhp:n höyrykone. Muutostyö maksoi 63 837 puntaa.


title: HMS Nile (1839)

text: Alus otettiin palvelukseen 30. tammikuuta 1854 kommodori Henry Byam Martinin läntiseen laivueeseen. Toukokuussa 1854 alus liittyi Suomenlahdella olleeseen laivasto-osastoon. Alus oli myös seuraavan kesän Itämerellä, mistä se palasi syyskuun lopulla Britteinsaarille. Alus osallistui 23. huhtikuuta 1856 Spitheadissä pidettyyn laivastokatselmukseen, ja se lähti kesäkuussa Halifaxiin, missä siitä tehtiin kontra-amiraali Arthur Flagshawen lippulaiva. Alus vieraili Bermudalla ja Karibialla ennen paluutaan Plymouthiin maaliskuussa 1857.


title: HMS Nile (1839)

text: Alus poistettiin palveluksesta 23. huhtikuuta 1864, ja se lainattiin Mercantile Marine Service Associationille. Alus muutettiin koululaivaksi, ja se nimettiin 24. heinäkuuta 1876 uudelleen "Conwayksi". Koululaivana alus ankkuroitiin Rock Ferryn edustalle Liverpooliin. Alus ajoi matalikolle hinattaessa huollettavaksi Birkenheadiin. Hylky paloi 31. lokakuuta 1956.


title: HMS Rodney (1833)

text: HMS Rodney oli Britannian kuninkaallisen laivaston vuonna 1833 vesillelaskettu Rodney-luokan 92-tykkinen toisen luokan linjalaiva.


title: HMS Rodney (1833)

text: Alus tilattiin marraskuussa 1826 Pembroken telakalta ja sen köli laskettiin heinäkuussa 1827. Alus laskettiin vesille 18. kesäkuuta 1833 ja se valmistui Plymouthissa 7. joulukuuta 1835.


title: HMS Rodney (1833)

text: Alus otettiin palvelukseen 29. elokuuta 1835. Alus palveli Välimerellä sekä Krimin sodan aikana Mustallamerellä. Alus muutettiin potkurifregatiksi vuonna 1860, minkä jälkeen se palveli Kiinan asemalla vara-amiraali Henry Keppelin lippulaivana 21. tammikuuta 1867 alkaen.


title: HMS Rodney (1833)

text: Alus romutettiin vuonna 1884.


title: Donauinsel

text: Donauinsel (Tonavansaari) on pitkä ja kapea keinotekoinen saari Wienissä, Itävallassa Tonavan ja sen kanssa samansuuntaisena kulkevan kaivetun kanavan, Neue Donaun (”Uuden Tonavan”) välissä. Saari on 21,1 kilometriä pitkä, mutta vain 70–210 metriä leveä. Neue Donauta voidaan pitää myös pitkänä ja kapeana tekojärvenä.


title: Donauinsel

text: Useimmille kävijöille saari on lähinnä virkistysalue monine baareineen, ravintoloineen ja yökerhoineen. Siellä on myös urheilumahdollisuuksia rullalautailusta, pyöräilystä ja uinnista melontaan. Erästä saaren hiekkarantaa pidettiin aluksi niin eksoottisena, että se sai lempinimen ”Copa Cagrana”, joka sisältää humoristisen viittauksen Rio de Janeiron Copacabanaan; "Kagran" Wienin 22. kaupunginosaan kuuluva alue lähellä kyseistä rantaa. Saaren etelä- ja pohjoispäässä on laajat nudistirannat.


title: Donauinsel

text: Donauinselfest on kansainvälisesti tunnettu vuotuinen ulkoilmajuhla ja laatuaan Euroopan suurin, jossa käy yli kolme miljoonaa vierailijaa. Se pidetään yleensä kesäkuun lopussa perjantaista sunnuntaihin. Vuonna 2008 se pidettiin kuitenkin poikkeuksellisesti vasta 5.–7. syyskuuta, koska Itävalta ja Sveitsi toimivat jalkapallon Euroopan-mestaruuskilpailujen isäntänä. Syyskuun 23. päivänä 2008 Madonna piti siellä ensimmäisen konserttinsa Itävallassa 57 000-henkisen yleisön edessä.


title: Donauinsel

text: Saaren päätarkoitus on kuitenkin toimia osana Wienin kehittynyttä tulvasuojelujärjestelmää. Koska Tonava kulkee kaupungin halki (tai alkujaan, ennen kuin kaupunki oli laajentunut nykyiselleen, läheltä sen ohitse), tulvat ovat olleet jatkuvana huolenaiheena satojen vuosien ajan. Ensimmäiset laajakantoiset rakennustyöt kaupungin suojaamiseksi tulvilta suoritettiin vuosina 1870–1875. Joen keskelle kaivettiin 280 metrin levyinen syvä uoma, ja sen vasemmalle rannalle varattiin 450 metrin levyinen suojavyöhyke tulvien varalta.


title: Donauinsel

text: Vuonna 1970 laadittiin uusi suunnitelma, jota pian ryhdyttiin toteuttamaan: kaivettiin jokea myötäilevä kanava korvaamaan suoja-alueen, jolloin sen pohjasta poistetut maa-ainekset kasattiin uuden uoman ja 1800-luvulla syvennetyn vanhan uoman väliselle alueelle niin, että niistä muodostui pitkä ja kapea saari. Uusi kanava sai nimen Neue Donau (”Uusi Tonava”). Töiden valmistuttua uusi saari päätettiin muodostaa virkistysalueeksi. Tulvasuojelujärjestelmä on suunniteltu niin, että kaupunki ei kärsisi tuhotulvista, vaikka Tonavan virtaama nousisi 14 000 kuutiometriin sekunnissa. Niin suureksi se on noussut vain kerran Wienin historiassa, vuonna 1501. Vuoden 2002 tulvan aikanakin virtaama oli enimmillään 10 000 kuutiometriä sekunnissa. Tulvasuojelujärjestelmään kuuluvat Donaukanalin historiallinen Nußdorfin sulkuportti, sulut Neue Donaun kummassakin päässä, joen oikeanpuoleiselle rantavallille rakennettu pohjaveden korkeuden tarkkailujärjestelmä, jonka ansiosta vesi ei enää tulvi Praterin laajalle puistoalueelle, sekä Freudeneun uusi sulkuportti.


title: Donauinsel

text: Rakennustyöt aloitettiin maaliskuussa 1972 ja ne valmistuivat vuonna 1988.


title: Nikkelikloridi

text: Nikkelikloridi (NiCl) on nikkeli- ja kloridi-ionien muodostama epäorgaaninen ioniyhdiste. Yhdistettä käytetään muun muassa metallien päällystämiseen nikkelillä elektrolyyttisesti ja muiden nikkeliyhdisteiden valmistukseen.


title: Nikkelikloridi

text: Huoneenlämpötilassa vedetön nikkelikloridi on keltaista hyvin hygroskooppista kiteistä ainetta, joka liukenee hyvin veteen ja eräisiin orgaanisiin liuottimiin kuten etanoliin. Kidevedettömän yhdisteen lisäksi tunnetaan myös useita kidevedellisiä muotoja, joista huoneenlämpötilassa stabiili on heksahydraatti (NiCl·6HO, CAS 7791-20-0). Alhaisissa lämpötiloissa tunnetaan myös heptahydraatti (NiCl·7HO). Kuumennettaessa nikkelikloridiheksahydraattia noin 36 °C:n lämpötilaan osa kidevedestä poistuu ja muodostuu tetrahydraatti (NiCl·4HO, CAS 34304-82-0) ja edelleen kuumennettaessa dihydraatti (NiCl·2HO, CAS 17638-48-1). Nikkelikloridi muodostaa kloridipitoisissa liuoksissa kompleksisia kloronikkelaatti-ioneja kuten [NiCl] ja [NiCl]]. Monet ligandit pystyvät myös korvaamaan kloridi-ionit joko osittain tai kokonaan keskusionina toimivan nikkelikationin ympäriltä.


title: Nikkelikloridi

text: Vedetöntä nikkelikloridia voidaan valmistaa kuumentamalla nikkeliä kloorin läsnä ollessa tai kuumentamalla kidevedellisiä nikkeliklorideja kuivassa vetykloridivirrassa. Heksahydraattia voidaan valmistaa nikkelijauheen, nikkelihydroksidin, nikkelikarbonaatin tai nikkelioksidin ja vetykloridin vesiliuoksen välisellä reaktiolla ja haihduttamalla vesi pois.


title: Nikkelikloridi

text: Nikkelikloridin tärkein käyttökohde on metallien päällystys korroosiolta suojaavalla nikkelikerroksella elektrolyysillä. Muita käyttökohteita ovat muiden nikkeliyhdisteiden, erityisesti katalyytteinä käytettävien kompleksien valmistus, nikkelikloridi-natriumparistot sekä kaasunaamareissa ammoniakkia sitovana aineena.


title: Kiertotalous

text: Kiertotalous pyrkii maksimoimaan tuotteiden, komponenttien ja materiaalien sekä niihin sitoutuneen arvon kiertoa taloudessa mahdollisimman pitkään. Kiertotaloudessa tuotanto ja kulutus synnyttävät mahdollisimman vähän hukkaa ja jätettä. Usein tuotteille luodaan lisäarvoa palveluilla sekä digitaalisiin ratkaisuihin perustuvalla älykkyydellä.


title: Kiertotalous

text: Kiertotalouden suurin arvopotentiaali ei ole materiaalivirroissa tai jätteessä. Niitä arvokkaampia hyödyntämistapoja ovat muun muassa laitteiden huolto, uudelleenkäyttö ja uudelleenvalmistus. Lähtökohtana tulisikin olla arvon mahdollisimman tehokas kierto ja jätteen synnyn ehkäisy, ei siis jätteen määrällisesti mahdollisimman suuri hyödyntäminen raaka-aineena tai energiana.


title: Kiertotalous

text: Kiertotalouden tausta-ajatuksena on, että ihmiskunta ei pysty käyttämään loputtomasti neitseellisiä luonnonvaroja, vaan tarvitaan viisaampaa resurssien käyttöä (katso myös resurssiviisaus) ja siirtymistä pois lineaarisesta ”take-make-waste”-mallista. Ylikulutus, väestönkasvu ja ilmastonmuutos pakottavat yhteiskunnat muuttumaan tehokkaammiksi ja vähäpäästöisemmiksi. Vaikka kiertotaloudella on vahvat ympäristö- ja ilmastoperusteet, se kytkeytyy vahvasti mm. talouskasvun mahdollisuuksiin, työpaikkojen luomiseen, digitalisaation hyödyntämiseen sekä yksityiseen kulutukseen ja julkisiin hankintoihin.


title: Kiertotalous

text: Ellen MacArthur Foundationin lanseeraama kiertotalouden viitekehys jakautuu sekä biologisiin että teknisiin kiertoihin.


title: Kiertotalous

text: Kiertotalouden juuret ovat vuosikymmeniä menneisyydessä, eikä mallin syntyä voida jäljittää tiettyyn ajankohtaan tai kirjoittajaan.


title: Kiertotalous

text: Jo vuonna 1798 Thomas Malthus toi esiin huolen maailman väestön kyvystä itsensä ruokkimiseen väestönkasvun seurauksena. Vuonna 1972 Rooman Klubi, kansainvälinen tulevaisuudentutkimuksellinen keskustelufoorumi, julkaisi Kasvun rajat -kirjan (engl. "Limits to Growth"). Sen keskeisen viestin mukaan maailmantalous romahtaa 100 vuoden kuluessa, mikäli päättäjät eivät kykene riittävän nopeasti löytämään konsensusta resurssien ehtymiseen ja saastumiseen liittyvien ongelmien ratkaisemiseksi.


title: Kiertotalous

text: Tutkimusraportissa Euroopan komissiolle vuonna 1976 Walter Stahel ja Genevieve Reday visioivat kiertoihin perustuvaa taloutta ja sen vaikutuksia työpaikkojen syntymiseen, taloudelliseen kilpailukykyyn, resurssien säästämiseen ja jätteen synnyn ehkäisyyn.


title: Kiertotalous

text: Sittemmin vuonna 1998, Ernst Ulrich von Weizsäcker argumentoi raportissaan "Factor Four: Doubling Wealth, Halving Resource Use", että ihmisyhteisö kykenee vaurastumaan myös luonnonvaroja tuhoamatta, nykyisiä resursseja tehokkaammin hyödyntäen.


title: Kiertotalous

text: Vuonna 2002 ilmestynyt William McDonoughin ja Michael Braungartin "Cradle to Cradle: Remaking the Way We Make Things (Kehdosta kehtoon)" antoi keskeisen sysäyksen keskusteluun systeemisestä muutoksesta ja kiertotaloudesta. Kirjoittajien mukaan ”enemmän hyvää” -ajattelun tulisi ohjata talouskehitystä ja -ajattelua ”vähemmän pahaa” -näkökulman sijaan. Tarvitaan koko elinkaaren huomioiva systeemitason muutos, sillä paljon hukkaa tuottavan järjestelmän negatiivisten vaikutusten minimointi ei ratkaise todellisia ongelmia.


title: Kiertotalous

text: Vuonna 2006 Walter Stahel puolestaan korosti kirjassaan "The Performance Economy", että liiketoimintainnovaatiot ovat avainasemassa talouskehityksen irtikytkennässä luonnonvarojen kulutuksesta.


title: Kiertotalous

text: Vuonna 2010 ilmestyneessä "The Blue Economy: 10 Years, 100 Innovations, 100 Million Jobs" -kirjassa Gunter Pauli hakee luonnon ekosysteemeistä analogioita talouden resurssi- ja energiavirtoihin.


title: Kiertotalous

text: Ellen MacArthur Foundation (EMF) perustettiin vuonna 2010 edistämään kiertotalouden periaatteiden leviämistä eri toimijoiden keskuudessa. Aluksi EMF keskittyi yhdistämään saman aihepiirin eri katsontakantoja kokonaisvaltaiseksi viitekehykseksi, jota alettiin kutsua kiertotaloudeksi. Sittemmin EMF on muun muassa julkaissut kiertotalouden taloudellisia mahdollisuuksia käsitteleviä raportteja, sekä perustanut CE100-ohjelman kiertotalousinnovaatioiden ja -yhteistyön edistämiseksi.


title: Kiertotalous

text: Ellen MacArthur Foundation on kehittänyt geneerisen kiertotalouden viitekehyksen seitsemän eri koulukunnan pohjalta.


title: Kiertotalous

text: Ihmiskunta käyttää nykyisin 50 % enemmän luonnonvaroja kuin mitä maapallo pystyy uusiutuvasti tuottamaan. Vuonna 2015 maailma oli käyttänyt ”vuosittaiset luonnonvaransa” jo elokuussa, kun vuonna 2000 ylikulutuspäivä (engl. "ecological debt day", "earth overshoot day" ) oli vasta lokakuussa. Mikäli kaikki eläisivät kuin suomalaiset, tarvitsisimme yli kolmen maapallon resurssit.